text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 35:1-29
35 Endzhaku ka sweswo Xikwembu xi ku eka Yakobe: “Suka u tlhandlukela eBethele u ya tshama kona,+ kutani u endlela Xikwembu xa ntiyiso alitari kwalaho, lexi nga humelela eka wena loko u baleka Esawu makwenu.”+2 Kutani Yakobe a byela vandyangu wa yena ni hinkwavo lava a va ri na yena a ku: “Susani swikwembu swimbe leswi nga exikarhi ka n’wina+ mi tibasisa, mi cinca ni minkhancu+ ya n’wina,3 a hi sukeni hi tlhandlukela eBethele. Ndzi ta endlela Xikwembu xa ntiyiso alitari kwalaho, lexi xi ndzi hlamuleke hi siku ra maxangu+ hikuva xi ve na mina endleleni leyi ndzi yi fambeke.”+4 Kutani va nyika Yakobe hinkwaswo swikwembu+ swimbe leswi a swi ri emavokweni ya vona ni swingwavila leswi a swi ri etindleveni ta vona, Yakobe a swi fihla+ ehansi ka murhi lowukulu lowu a wu ri ekusuhi na Xikeme.5 Endzhaku ka sweswo va suka va famba, ku chava loku humaka eka Xikwembu ku va ehenhla ka miti leyi a yi va rhendzerile,+ kutani a va va hlongorisanga vana va Yakobe.6 Eku heteleleni Yakobe a fika eLuzi,+ lowu nga etikweni ra Kanana, leswi vulaka Bethele, yena ni vanhu hinkwavo lava a va ri na yena.7 Kutani a aka alitari kwalaho naswona a thya ndhawu yoleyo Eli-bethele, hikuva kwalaho Xikwembu xa ntiyiso xi tikombise eka yena hi nkarhi lowu a a baleka makwavo.+8 Endzhakunyana Debora+ xitirhi xa xisati xa Raveka, a fa kutani a lahliwa emakumu ka Bethele, ehansi ka murhi lowukulu ngopfu. Hikwalaho a thya ndhawu yoleyo vito ra Aloni-bakuti.9 Kutani Xikwembu xi humelela eka Yakobe nakambe loko a vuya ePadani-aramu,+ xi n’wi katekisa.+10 Xikwembu xi ya emahlweni xi ku eka yena: “Vito ra wena u Yakobe.+ U nge he vitaniwi Yakobe, kambe vito ra wena u ta vitaniwa Israyele.” Kutani xi sungula ku n’wi vitana hi vito ra Israyele.+11 Ku tlula kwalaho, Xikwembu xi ku eka yena: “Ndzi Xikwembu xa Matimba Hinkwawo.+ Tswala u tala. Ku ta huma matiko ni nhlengeletano ya matiko eka wena, ni tihosi ti ta huma emasengeni ya+ wena.12 Loko ku ri tiko leri ndzi nga ri nyika Abrahama na Isaka, ndzi ta ku nyika rona, ni mbewu+ ya wena leyi nga ta ta endzhaku ka wena ndzi ta yi nyika tiko+ leri.”13 Endzhaku ka sweswo Xikwembu xi tlhandlukela ehenhla xi suka endhawini leyi xi vulavuleke na yena eka yona.+14 Hikwalaho Yakobe a yimisa phuphu endhawini leyi a vulavuleke na xona a ri eka yona,+ phuphu ya ribye, kutani a chela gandzelo ra swakunwa ehenhla ka yona a tlhela a chela mafurha+ ehenhla ka yona.15 Yakobe a ya emahlweni a thya ndhawu leyi a vulavuleke ni Xikwembu a ri eka yona vito ra Bethele.+16 Kutani va suka eBethele. Loko va ha ri ekulenyana ni ku fika aEfurata,+ Rahele a veleka, naswona a swi n’wi nonon’hwela ku veleka.+17 Loko swa ha n’wi nonon’hwela ku veleka, sungukati yi ku eka yena: “U nga chavi hikuva ni loyi n’wana+ u ta va na yena.”18 Vuyelo byi va leswaku loko moya-xiviri+ wa yena wu huma (hikuva u file)+ a n’wi thya vito ra Beni-oni, kambe tata wa yena a n’wi thya Benjamini.+19 Hiloko Rahele a fa kutani a lahliwa endleleni leyi yaka aEfurata, leswi vulaka, Betlehema.+20 Hikwalaho Yakobe a yimisa phuphu ehenhla ka sirha ra yena. Leyi i phuphu ya sirha ra Rahele ku ta fika esikwini leri.+21 Endzhaku ka sweswo Israyele a suka a ya dzima ntsonga wa yena hi tlhelo rin’wana ra xihondzo xa Edere.+22 Loko Israyele a ake+ etikweni rero, Ruveni a etlela na Biliha nsati lontsongo wa tata wakwe, kutani Israyele a swi twa.+Vana va Yakobe a va ri 12.23 Vana va Leya a ku ri Ruveni+ mativula ya Yakobe, na Simiyoni na Levhi na Yuda na Isakara na Zebuloni.24 Vana va Rahele a ku ri Yosefa na Benjamini.25 Vana va Biliha nandza wa xisati wa Rahele a ku ri Dani na Neftali.26 Vana va Zilpa nandza wa xisati wa Leya a ku ri Gadi na Axere. Lava i vana va Yakobe lava a nga velekeriwa vona ePadani-aramu.27 Eku heteleleni Yakobe a fika eka Isaka tata wa yena eMamre,+ eKiriyati-aba,+ leswi vulaka Hebroni, laha Abrahama na yena Isaka va luveleke+ kona.28 Masiku ya Isaka ma va malembe+ ya 180.29 Endzhaku ka sweswo Isaka a timeka, a fa, kutani a vekiwa eka varikwavo, a dyuhele naswona a enerisekile hi masiku,+ Esawu na Yakobe vana vakwe va n’wi lahla.+


c: text/html

text:
Ku Hanya Hi Milawu Ya Bibele
Ku Hanya Ndzi Nga Voni
James Ryan u tswariwe a fe tindleve kutani hi ku famba ka nkarhi a fa mahlo. I yini lexi n’wi nyikeke ntsako evuton’wini?
Ku Pompela Ngati
—Leswi Madokodela Ma Swi Vulaka Sweswi
Timbhoni ta Yehovha a ti soriwa hikwalaho ka leswi ti alaka ku pomperiwa ngati. Madokodela man’wana ma yi teka njhani ngati?
A Ndzi Chava Ku Fa!
Yvonne Quarrie u tshame a tivutisa a ku, “Xana ndzi hanyela yini?” Nhlamulo ya kona yi cince vutomi byakwe.
Ndzi Tshika Vusocha
Vona ndlela leyi bibele yi pfuneke Cindy ku tshika nsele.
Yehovha U Ndzi Endlele Swo Tala
I yini lexi pfuneke Crystal, loyi a xanisiweke hi timhaka ta masangu, leswaku a va ni vuxaka na Yehovha ni ku tlhela a va ni vutomi lebyi nga ni xikongomelo?
A Ndzi Lava Ku Cinca Vutomi Bya Mina
Dmitry Korshunov a a ri xidakwa kambe u sungule ku dyondza Bibele siku ni siku. I yini lexi endleke leswaku a cinca vutomi byakwe?
Ku Ala Ku Pomperiwa Ngati Swi Pfuna Vavabyi Lava Nga Timbhoni Leswaku Va Hlatla Va Hlakarhela
Swiviko swi kombisa leswaku vavabyi lava alaka ku pomperiwa ngati va tala ku pona ni ku tshama nkarhi wutsongo exibedlhele.
Mutivi Wa Tinso A Hlamusela Hi Ta Ripfumelo Rakwe
Ha yini dokodela tlhelo khale ka munhu loyi a a nga pfumeli eka Xikwembu a sungule ku anakanya hi Xikwembu ni hi xikongomelo xa vutomi? I yini lexi endleke leswaku a cinca ndlela leyi a a swi teka ha yona swilo leswi?
“Vanhu Vo Tala A Va Ndzi Venga”
Hlaya ndlela leyi Bibele yi pfuneke wanuna loyi a ri ni madzolonga a va la rhuleke.
A Ndzi Nga Khathali Hi Vanhu Van’wana
Christof Bauer a a tinyiketele ku hlaya Bibele exikepeni lexitsongo. U dyondze yini?
Bibele Yi Ndzi Nyike Tinhlamulo Leti Enerisaka
Mayli Gündel u tshike ku pfumela eka Xikwembu loko tata wakwe a fa. U wu kume njhani ntiyiso ni ku rhula ka mbilu?

robotstxt: allowed

filter: keep


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
2 Samuwele 21:1-22
21 Kutani ku va ni ndlala+ emasikwini ya Davhida ku ringana malembe manharhu, lembe ni lembe; Davhida a tihlanganisa ni xikandza xa Yehovha. Hiloko Yehovha a ku: “Ku ni nandzu wa ngati ehenhla ka Sawulo ni le henhla ka yindlu yakwe, hikuva u dlaye va ka Gibiyoni.”+2 Hikwalaho hosi yi vitana va ka Gibiyoni+ yi vulavula na vona. (Phela va ka Gibiyoni a va nga ri vana va Israyele, kambe a va ri va lava va seleke va Vaamori;+ vana va Israyele a va va hlambanyerile,+ kambe Sawulo a a lava ku va dlaya+ hikwalaho ka leswi a a hisekela+ vana va Israyele na Yuda.)3 Davhida a ya emahlweni a ku eka va ka Gibiyoni: “Xana ndzi ta mi endlela yini, naswona ndzi ta mi kombelela ku rivaleriwa+ ha yini leswaku mi katekisa ndzhaka+ ya Yehovha?”4 Hiloko va ka Gibiyoni va ku eka yena: “Eka hina a hi mhaka ya silivhere ni nsuku+ malunghana na Sawulo ni vandyangu wakwe, naswona a swi le ka hina leswaku hi dlaya munhu eIsrayele.” Kutani a ku: “Xin’wana ni xin’wana lexi mi xi vulaka ndzi ta mi endlela xona.”5 Hiloko va byela hosi va ku: “Munhu loyi a hi loviseke+ ni loyi a boheke kungu+ ra ku hi lovisa leswaku hi nga hanyi endhawini yin’wana ni yin’wana ya Israyele,6 a va hi nyike vana vakwe va nkombo;+ hi fanele hi va veka erivaleni+ eka Yehovha le Gibiya+ wa Sawulo muhlawuriwa wa Yehovha.”+ Hikwalaho hosi yi ku: “Mina ndzi ta va nyiketa.”7 Kambe hosi yi va ni ntsetselelo eka Mefiboxete+ n’wana wa Yonathani, n’wana wa Sawulo, hikwalaho ka xihlambanyo+ xa Yehovha lexi a xi ri exikarhi ka vona, exikarhi ka Davhida na Yonathani n’wana wa Sawulo.8 Hikwalaho hosi yi teka vana vambirhi va Risipa,+ n’wana wa Aya wa nhwanyana, lava a va tswaleleke Sawulo, Arimoni na Mefiboxete, ni vana vantlhanu va Mikala+ n’wana Sawulo, lava a nga va tswalela Adriyele+ n’wana wa Barizilayi lowa le Mehola.9 Kutani a va nyiketa evokweni ra va ka Gibiyoni, vona va va veka erivaleni entshaveni, emahlweni ka Yehovha,+ lerova lava va nkombo va wa swin’we; vona va dlayiwe emasikwini yo sungula ya ntshovelo, eku sunguleni ka ntshovelo+ wa maxalana.10 Hambiswiritano, Risipa n’wana wa Aya+ wa nhwanyana a teka nguvu yo khwaxa+ a tiandlalela yona ehenhla ka ribye, ku sukela loko ku sunguriwa ntshovelo ku ya fikela loko mati ma halakela ehenhla ka wona ma huma ematilweni;+ a nga ti pfumelelanga tinyenyana+ ta matilo leswaku ti tshama ehenhla ka wona ninhlikanhi kumbe swivandzana+ swa nhova nivusiku.11 Hi ku famba ka nkarhi Davhida a vikeriwa+ leswi endliweke hi Risipa n’wana wa Aya wa nhwanyana, ku nga nsati lontsongo wa Sawulo.12 Hiloko Davhida a famba a ya teka marhambu ya Sawulo+ ni marhambu ya Yonathani n’wana wakwe, eka vini va ndhawu ya Yabexe-giliyadi,+ lava a va ma yive entsendzeleni wa Beta-xani,+ laha Vafilisita a va va hayeke kona esikwini leri Vafilisita va dlayeke+ Sawulo ha rona eGilbowa.+13 A ma tlhandlukisa ku suka kwalaho marhambu ya Sawulo ni marhambu ya Yonathani n’wana wakwe; ku tlula kwalaho, va hlengelete marhambu ya vavanuna lava, lawa a ma vekiwe erivaleni.+14 Kutani va lahla marhambu ya Sawulo ni ya Yonathani n’wana wakwe etikweni ra Benjamini eZela,+ exilahlweni xa Kixi+ tata wakwe, leswaku va endla hinkwaswo leswi hosi yi swi leriseke. Hikwalaho endzhaku ka leswi, Xikwembu xi pfumela leswaku tiko ri kombeleriwa eka xona.+15 Kutani Vafilisita+ va fika va lwa nakambe na Israyele. Hiloko Davhida ni malandza yakwe va rhelela va ya lwa ni Vafilisita; Davhida a karhala.16 Ixibi-benobo loyi a a ri exikarhi ka lava va velekiweke hi Varefayimi,+ ntiko wa fumu+ rakwe a wu ri tixikele ta koporo ta 300, loyi a a khame banga lerintshwa, a ehleketa ku dlaya Davhida.17 Xikan’we-kan’we Abixayi+ n’wana wa Seruya a n’wi pfuna+ kutani a tlhava Mufilisita a n’wi dlaya. Hi nkarhi wolowo vavanuna va Davhida va n’wi hlambanyela, va ku: “U nga ha tlheli u ya enyimpini na hina,+ leswaku u nga timi+ rivoni+ ra Israyele!”18 Endzhaku ka leswi, ku tlhekeka nyimpi nakambe ni Vafilisita eGobo. Hiloko Sibekayi+ lowa le Huxa+ a dlaya Safu loyi a a ri exikarhi ka lava va velekiweke hi Varefayimi.+19 Nyimpi yi tlhekeka nakambe ni Vafilisita eGobo, kutani Elihanani+ n’wana wa Yare-oregimi lowa le Betlehema a dlaya Goliyadi lowa ka Gati, mphiselo wa fumu ra yena a wu fana ni mhandzi ya valuki va mapesa.+20 Nyimpi yi tlhekeka nakambe eGati,+ laha a ku ri ni wanuna loyi a kuleke hi ndlela leyi nga tolovelekangiki, a ri ni tintiho ta tsevu evokweni ha rin’we ni swikun’wana swa tsevu enengeni ha wun’we, swi ri 24 hi nhlayo; na yena a a velekeriwe Varefayimi.+21 A a tshamela ku tlhontlha+ Israyele. Eku heteleleni Yonathani+ n’wana wa Ximeyi,+ makwavo wa Davhida, a n’wi dlaya.22 Lava va mune a va velekeriwe Varefayimi eGati;+ va we hi voko ra Davhida ni hi voko ra malandza yakwe.+


text:
Mi Kwetsimisiwile
“Mi hlantswiwile mi basa, mi kwetsimisiwile.”—1 KOR. 6:11.
1. Nehemiya u fike a kuma yini loko a tlhelele eYerusalema? (Vona xifaniso lexi nga eku sunguleni ka xihloko lexi.)
VAAKI va le Yerusalema a va ri ku vulavuleni. Munhu wumbe la dumeke hi swo biha a a tshama ekamareni ro karhi etempeleni. Valevhi a va tshike mintirho ya vona. Vakulukumba a va endla bindzu hi Savata ematshan’weni yo rhangela evugandzerini. Vaisrayele vo tala a va tekane ni vanhu lava nga riki Vayuda. Swoleswo i swin’wana swa swilo leswi hetaka matimba leswi Nehemiya a swi kumeke loko a tlhelele eYerusalema endzhaku ka 443 B.C.E.—Neh. 13:6.
2. Vaisrayele va ve tiko leri kwetsimisiweke hi ndlela yihi?
2 Tiko ra Israyele a ri tinyiketele eka Xikwembu. Hi 1513 B.C.E., Vaisrayele a va tiyimiserile ku endla ku rhandza ka Yehovha. Va te: “Marito hinkwawo lawa Yehovha a ma vuleke hi tiyimiserile ku ma endla.” (Eks. 24:3) Hikwalaho Xikwembu xi va kwetsimisile, kumbe xi va teka tanihi vanhu va xona lava hlawuriweke. Rero a ri ri lunghelo lerikulu hakunene! Endzhaku ka malembe ya 40, Muxe u va tsundzuxile a ku: “Mi vanhu vo kwetsima eka Yehovha Xikwembu xa n’wina. Hi n’wina mi hlawuriweke hi Yehovha Xikwembu xa n’wina leswaku mi va vanhu vakwe, ndzhaka yo hlawuleka exikarhi ka vanhu hinkwavo lava va nga evuandlalweni bya misava.”—Det. 7:6.
3. Loko Nehemiya a fika eYerusalema ra vumbirhi, u kume xi ri njhani xiyimo xa Vayuda hi tlhelo ra moya?
3 Lexi twisaka ku vava, Vaisrayele a va swi endlanga leswi a va tshembise ku swi endla. Hambileswi minkarhi hinkwayo a ku ri ni vanhu lava a va tirhela Xikwembu, Vayuda vo tala hakanyingi a va nga tiyimiselanga ku endla ku rhandza ka Xikwembu kambe a va tiendla onge va kwetsima. Loko Nehemiya a fika eYerusalema ra vumbirhi, a ku hundze malembe ya kwalomu ka dzana masalela yo tshembeka ma suke eBabilona ma ya kondletela vugandzeri bya ntiyiso. U tlhele a kuma leswaku Vayuda a va nga ha rhangisi swilo swa moya.
4. Hi swihi swilo leswi hi nga ta swi kambisisa leswi nga hi pfunaka ku tshama hi ri lava kwetsimaka?
4 Ku fana ni Vaisrayele, Timbhoni ta Yehovha namuntlha ti kwetsimisiwile hi Xikwembu. Vakreste lava totiweke ni lava va “ntshungu lowukulu” va kwetsima, va hlawuleriwe ku endla ntirho wo kwetsima. (Nhlav. 7:9, 14, 15; 1 Kor. 6:11) A nga kona exikarhi ka hina loyi a lavaka ku lahlekeriwa hi xiyimo xa yena xa ku va la kwetsimaka emahlweni ka Xikwembu hilaha Vaisrayele va heteleleke va endle hakona. I yini lexi nga hi pfunaka leswaku hi tshama hi ri lava kwetsimaka naswona hi amukeleka eka Yehovha? Exihlokweni lexi, hi ta kambisisa tindlela ta mune leti kandziyisiweke eka Nehemiya ndzima 13: (1) Ku papalata vanghana lavo biha; (2) ku seketela ntirho wa Yehovha; (3) ku rhangisa swilo swa moya; ni (4) ku sirhelela mfungho wa wena wa Vukreste. Sweswi a hi kambisiseni tinhla leti ha yin’we-yin’we.
PAPALATA VANGHANA LAVO BIHA
5, 6. A ku ri mani Eliyaxibi na Tobiya, naswona ha yini Eliyaxibi a a ri munghana wa Tobiya?
5 Hlaya Nehemiya 13:4-9. Hi rhendzeriwe hi minkucetelo yo biha, hikwalaho a swi olovi ku tshama hi ri lava kwetsimaka. Anakanya hi Eliyaxibi na Tobiya. Eliyaxibi a a ri muprista lonkulu, naswona Tobiya a a ri Muamone loyi kumbexana a a tirhela hosi ya le Peresiya a ri eYudiya. Tobiya ni vanghana vakwe va ringete ku tshikisa Nehemiya ku pfuxa marhangu ya Yerusalema. (Neh. 2:10) Vaamone a va nga pfumeleriwi ku nghena etempeleni. (Det. 23:3) Kutani ha yini muprista lonkulu a nyike wanuna wo fana na Tobiya ndhawu eholweni yo dyela eka yona etempeleni?
6 Tobiya a a ri munghana lonkulu wa Eliyaxibi. Tobiya ni n’wana wa yena Yehohanani a va teke vavasati lava nga Vayuda, naswona Vayuda vo tala a va vulavula kahle hi Tobiya. (Neh. 6:17-19) Un’wana wa vatukulu va Eliyaxibi a a teke n’wana wa Sanibalati, ndhuna-nkulu ya le Samariya loyi a a ri un’wana wa vanghana lavakulu va Tobiya. (Neh. 13:28) Vuxaka lebyi byi swi kombisa kahle leswaku ha yini Muprista Lonkulu Eliyaxibi a pfumele ku kuceteriwa hi munhu loyi a a nga ri mupfumeri tlhelo mukaneti wa ntirho wa vanhu va Xikwembu. Kambe Nehemiya u kombise leswaku wa tshembeka eka Yehovha hi ku lahlela nhundzu hinkwayo ya Tobiya ehandle ka holo yo dyela eka yona.
7. Vakulu ni van’wana va swi papalata njhani ku tinyamisa emahlweni ka Yehovha?
7 Tanihi vanhu lava tinyiketeleke eka Xikwembu, hi fanele hi tshembeka swinene eka Yehovha. Loko hi nga namarheli milawu ya yena yo lulama, a hi nge swi koti ku tshama hi ri karhi hi kwetsima emahlweni ka yena. A hi fanelanga hi pfumelela maxaka ya hina ma hi endla hi nga yingisi milawu ya Bibele. Vakulu lava nga Vakreste va kongomisiwa hi Yehovha loko va endla swiboho ku nga ri hi mavonelo kumbe ndlela leyi van’wana va titwaka ha yona. (1 Tim. 5:21) Vakulu va papalata ku endla nchumu wun’wana ni wun’wana lowu nga onhaka vuxaka bya vona ni Xikwembu.—1 Tim. 2:8.
8. I yini leswi malandza hinkwawo lama tinyiketeleke ya Yehovha ma faneleke ma swi tsundzuka loko swi ta eka vanghana va vona?
8 A hi fanelanga hi rivala leswaku “vunakulobye byo biha byi onha mikhuva leyi pfunaka.” (1 Kor. 15:33) Maxaka man’wana ya hina ma nga ha hi kucetela ku endla swilo swo biha. Eliyaxibi a a vekele vanhu xikombiso lexinene hi ku seketela Nehemiya eku pfuxeni ka marhangu ya Yerusalema. (Neh. 3:1) Hambiswiritano, hi ku famba ka nkarhi nkucetelo wo biha wa Tobiya ni wa van’wana wu susumetele Eliyaxibi ku endla swilo leswi n’wi nyamiseke emahlweni ka Yehovha. Vanghana lavanene va hi khutaza ku endla mintirho ya nkoka ya Vukreste, yo tanihi ku hlaya Bibele, ku ya eminhlanganweni ya Vukreste ni ku ya ensin’wini. Ha swi rhandza hi tlhela hi swi tlangela swinene swirho swa ndyangu leswi hi kucetelaka ku endla swilo leswinene.
SEKETELA NTIRHO WA YEHOVHA
9. Ha yini mintirho ya le tempeleni yi kavanyetekile naswona Nehemiya u sole vamani?
9 Hlaya Nehemiya 13:10-13. Swi tikomba onge vanhu a va nga ha nyikeli etempeleni loko Nehemiya a tlhelela eYerusalema. Leswi Valevhi a va nga ha swi koti ku khathalela mindyangu ya vona, va tshike mintirho ya vona ya le tempeleni va ya tirha emasin’wini ya vona. Nehemiya u sole vafumi hikwalaho ka xiyimo xolexo. Swi le rivaleni leswaku a va nga yi endli mintirho ya vona. Swi nga ha endleka leswaku a va nga byi hlengeleti vukhume bya vanhu kumbe loko va byi hlengeletile a va nga byi yisi etempeleni hilaha a va averiwe ku endla hakona. (Neh. 12:44) Hikwalaho Nehemiya u teke magoza yo endla leswaku ku hlengeletiwa vukhume. U hlawule vavanuna lava tshembekaka leswaku va langutela ndhawu yo hlayisela swilo ya le tempeleni ni swilo leswi a swi ta phakeriwa enkarhini lowu taka.
10, 11. Hi rihi lunghelo leri vanhu va Xikwembu va nga na rona eku seketeleni ka vugandzeri bya ntiyiso?
10 Xana swi kona leswi hi nga swi dyondzaka? Ina, hikuva hi tsundzuxiwa leswaku hi ni lunghelo ro xixima Yehovha hi swilo swa hina swa nkoka. (Swiv. 3:9) Loko hi nyikela leswaku hi seketela ntirho wa yena, hi nyika Yehovha leswi ana se swi nga swa yena. (1 Tikr. 29:14-16) Hi nga ha anakanya leswaku hi ni swilo switsongo swo nyikela ha swona, kambe loko ku navela ku ri kona, hinkwerhu hi nga nyikela.—2 Kor. 8:12.
11 Ku ringana malembe yo tala, ndyangu wun’wana lowukulu a wu rhamba mpatswa lowu dyuhaleke lowu nga maphayona yo hlawuleka leswaku wu ta dya swakudya na wona kan’we hi vhiki. Hambileswi vatswari lava a va ri ni vana va nhungu, mana wa vona a a tolovele ku vula leswaku, “Ku engetela tipuleti timbirhi etafuleni leri lunghiseleriweke vanhu va khume a hi nchumu.” Ku dya swakudya vhiki ni vhiki swi nga ha tikomba swi nga vuli nchumu, kambe maphayona wolawo ma ma tlangele swinene malwandla lawa ma kombisiweke wona. Ni maphayona wolawo ma ve nkateko endyangwini wolowo. Marito lama khutazaka ni mintokoto ya mpatswa wolowo swi pfune vana volavo ku endla nhluvuko hi tlhelo ra moya. Hinkwavo va nghenele ntirho wa nkarhi hinkwawo.
12. Vakulu ni malandza ya vutirheli va veka xikombiso xihi lexinene evandlheni?
12 Dyondzo yin’wana leyi hi yi dyondzaka hi leyi: Ku fana na Nehemiya, vakulu ni malandza ya vutirheli namuntlha va rhangela eku seketeleni ka malunghiselelo ya le tilweni. Van’wana evandlheni va vuyeriwa eka xikombiso xa vona. Nakambe vakulu va tekelela muapostola Pawulo emhakeni leyi. U seketele vugandzeri bya ntiyiso a tlhela a nyikela nkongomiso lowu faneleke. Hi xikombiso, u nyikele swiringanyeto swo hlayanyana leswi pfunaka malunghana ni ndlela yo endla minyikelo.—1 Kor. 16:1-3; 2 Kor. 9:5-7.
RHANGISA SWILO SWA MOYA
13. Vayuda van’wana a va nga yi xiximi Savata hi ndlela yihi?
13 Hlaya Nehemiya 13:15-21. Loko hi pfumela ku tshama hi khomekile hi swilo leswi vonakaka, vumoya bya hina byi nga fa hakatsongo-tsongo. Hi ku ya hi Eksoda 31:13, Savata ya vhiki ni vhiki a a yi tsundzuxa Vaisrayele leswaku i vanhu lava kwetsimisiweke. Siku ra Savata a ri fanele ri tirhiseriwa vugandzeri bya ndyangu, ku khongela ni ku anakanyisisa hi Nawu wa Xikwembu. Kambe, eka vanhu van’wana va le nkarhini wa Nehemiya, Savata a yo tifanela ni masiku laman’wana—a va endla leswi a va tolovele ku swi endla siku ni siku. A va nga ha ri na mhaka ni vugandzeri. Loko Nehemiya a vone leswi a swi humelela, u lerise leswaku tinyangwa ta muti ti pfariwa nimadyambu hi siku ra vutsevu, a tlhela a hlongola van’wamabindzu lava humaka ematikweni mambe Savata yi nga si sungula.
14, 15. (a) Ku nga humelela yini hi hina loko hi rhandza bindzu swinene? (b) Hi nga nghena njhani eku wiseni ka Xikwembu?
14 Hi nga dyondza yini eka xikombiso xa Nehemiya? Hi nga dyondza leswaku a hi fanelanga hi rhandza bindzu swinene. Handle ka swona hi nga ha kavanyeteka hi ku olova—kumbe hi rhandza swin’wana ku tlula mpimo—ngopfu-ngopfu loko hi rhandza ntirho wa hina wo tihanyisa. Tsundzuka xitsundzuxo xa Yesu xa malunghana ni ku tirhela tihosi timbirhi. (Hlaya Matewu 6:24.) Nehemiya a a fuwile, kambe u wu tirhise njhani nkarhi wa yena eYerusalema? (Neh. 5:14-18) Ematshan’weni yo endla mabindzu ni vanhu va le Tiri kumbe van’wana, u tinyiketele eku pfuneni ka vamakwavo ni le ku endleni ka swilo leswi endleke leswaku vito ra Yehovha ri kwetsimisiwa. Hilaha ku fanaka namuntlha, vakulu ni malandza ya vutirheli lava nga Vakreste va tikarhatela ku endla swilo leswi nga ta vuyerisa vandlha, naswona vapfumeri-kulobye va va rhandza hikwalaho ka moya wolowo va wu kombisaka. Hikwalaho, vanhu va Xikwembu va rhandzana, va ni ku rhula ni nsirhelelo.—Ezek. 34:25, 28.
15 Hambileswi Vakreste va nga bohekiki ku hlayisa Savata ya vhiki ni vhiki, Pawulo u hi byela leswaku “ku sale ku wisa hi savata ka vanhu va Xikwembu.” U ye emahlweni a ku: “Munhu la ngheneke eku wiseni ka Xikwembu na yena u wisile emintirhweni yakwe, hilaha Xikwembu na xona xi wiseke emintirhweni ya xona.” (Hev. 4:9, 10) Tanihi Vakreste, hi nga nghena eku wiseni ka Xikwembu hi ku endla swilo hi ku pfumelelana ni xikongomelo xa xona. Xana wena ni ndyangu wa wena mi rhangisa vugandzeri bya ndyangu, ku ya eminhlangweni ni ntirho wa nsimu? Swi nga ha lava hi swi veka erivaleni eka muthori wa hina kumbe eka vanhu lava hi tirhaka na vona leswaku swilo leswi i swa nkoka swinene eka hina, ngopfu-ngopfu loko va nga swi xiximi swilo swa moya leswi hi swi rhangisaka emahlweni. Entiyisweni, swi nga ha lava leswaku hi ‘pfala tinyangwa ta muti kutani hi hlongola vanhu va le Tiri’ leswaku hi ta rhangisa swilo swo kwetsima. Leswi hi kwetsimisiweke, hi fanele hi tivutisa xivutiso lexi, ‘Xana ndlela leyi ndzi hanyaka ha yona yi kombisa leswaku ndzi hlawuleriwe ku endla ntirho wa Yehovha?’—Mat. 6:33.
SIRHELELA MFUNGHO WA WENA WA VUKRESTE
16. Mfungho wa Vaisrayele wa ku va vanhu lava kwetsimisiweke a wu xungetiwa njhani enkarhini wa Nehemiya?
16 Hlaya Nehemiya 13:23-27. Enkarhini wa Nehemiya, vavanuna va Vaisrayele a va teka vasati vambe. Loko Nehemiya a ta ro sungula eYerusalema, u sayinise vakulukumba ntwanano lowu tsariweke, va tshembisa leswaku a va nge teki vahedeni. (Neh. 9:38; 10:30) Hambiswiritano, endzhaku ka malembe ma nga ri mangani, u kume leswaku vavanuna va Vayuda va teke vasati vambe naswona a va ri kusuhi ni ku lahlekeriwa hi mfungho wa vona wo va vanhu va Xikwembu lava kwetsimisiweke. Vana va vasati lava vambe a va nga swi koti ku hlaya kumbe ku vulavula Xiheveru. Loko se va kurile, xana a va ta tivitana Vaisrayele? Kumbe xana a va ta titeka va ri Vaaxidodo, Vaamone kumbe Vamowabu? Leswi a va nga xi tivi Xiheveru, xana a va ta swi kota ku twisisa Nawu wa Xikwembu? A va ta n’wi tiva njhani Yehovha kutani va hlawula ku n’wi tirhela ematshan’weni yo tirhela swikwembu swa mavunwa leswi vamana wa vona a va swi gandzela? A ku fanele ku tekiwa goza hi xihatla, kutani Nehemiya u ri tekile.—Neh. 13:28.
17. Vatswari va nga va pfuna njhani vana va vona leswaku va va ni vuxaka na Yehovha?
17 Namuntlha hi fanele hi teka goza lerinene leswaku hi pfuna vana va hina va va ni mfungho wa Vukreste. Vatswari, tivutiseni, ‘Xana vana va mina va ri vulavula kahle “ririmi leri tengeke” ra ntiyiso wa le Matsalweni? (Sof. 3:9) Xana mabulo ya vana va mina ma kombisa leswaku va kongomisiwa hi moya wa Xikwembu kumbe wa misava?’ U nga hatli u hela matimba loko u xiya leswaku va fanele va antswisa. Swi teka nkarhi ku dyondza ririmi rin’wana, ngopfu-ngopfu loko ku ri ni swilo leswi hi kavanyetaka. Vana va wena va langutana ni mintshikilelo leyikulu leyi va endlaka va nga yingisi. Hikwalaho, va lehisele mbilu u tirhisa Vugandzeri bya n’wina bya Ndyangu ni minkarhi yin’wana leswaku u va pfuna va va ni vuxaka lebyikulu na Yehovha. (Det. 6:6-9) Kandziyisa vuyelo bya ku va lava hambaneke ni misava ya Sathana. (Yoh. 17:15-17) Kutani u tirha hi matimba leswaku u fikelela timbilu ta vona.
18. Ha yini vatswari lava nga Vakreste ku nga vona va nga pfunaka vana va vona ku endla nhluvuko leswaku va ta tinyiketela eka Yehovha?
18 Eku heteleleni, n’wana ha un’we u ta tiendlela xiboho loko a lava ku tirhela Xikwembu. Kambe, swi tele leswi vatswari va nga swi endlaka. Mi fanele mi va vekela xikombiso lexinene, mi va hlamusela kahle leswaku i mahanyelo wahi lama nga amukelekiki mi tlhela mi va pfuna ku twisisa leswaku vuyelo bya swiboho swo biha byi nga va byihi. Vatswari, hi n’wina mi nga pfunaka vana va n’wina ku endla nhluvuko leswaku va hlawula ku tinyiketela eka Yehovha. Mi fanele mi va pfuna leswaku va va ni mfungho wa Vukreste va tlhela va wu hlayisa. Hinkwerhu ka hina hi fanele hi tivonela leswaku hi nga lahlekeriwi hi “tinguvu ta le handle” ta hina to fanekisela, ku nga timfanelo ni milawu leswi kombisaka leswaku hi valandzeri va Kreste.—Nhlav. 3:4, 5; 16:15.
KU TSUNDZUKIWA ‘HIKWALAHO KA VUNENE’
19, 20. Yehovha a nga hi tsundzuka ‘hikwalaho ka vunene’ hi ndlela yihi?
19 Un’wana wa vanhu lava hanyeke hi nkarhi wa Nehemiya a ku ri muprofeta Malakiya, loyi a vuleke leswaku “buku ya xitsundzuxo yi sungula ku tsariwa . . . yi tsaleriwa lava va chavaka Yehovha ni lava va anakanyaka hi vito ra yena.” (Mal. 3:16, 17) Xikwembu a xi nge va rivali vanhu lava xi chavaka va tlhela va rhandza vito ra xona.—Hev. 6:10.
20 Nehemiya u khongerile a ku: “Oho Xikwembu xanga, ndzi tsundzuke, hi vunene.” (Neh. 13:31) Ku fana na Nehemiya, mavito ya hina ma ta va ebukwini ya Xikwembu ya xitsundzuxo loko hi ya emahlweni hi papalata vanghana vo biha, hi seketekela ntirho wa Yehovha, hi rhangisa timhaka ta moya hi tlhela hi sirhelela mfungho wa hina wa Vukreste. A hi ‘tshameni hi ri karhi hi tikambela ku vona loko ha ha ri eripfumelweni.’ (2 Kor. 13:5) Loko hi hlayisa vuxaka bya hina na Yehovha lebyi kwetsimisiweke, u ta hi tsundzuka ‘hikwalaho ka vunene.’


text:
BIBELE YI HUNDZULA VUTOMI BYA VANHU
A Ndzi Chava Ku Fa!
LEMBE RO VELEKIWA: 1964
TIKO RO VELEKIWA: NGHILANDHI
MATIMU: MUNTSHWA LA KUMEKE N’WANA A TLHELA A HANYA VUDLAKUTA
VUTOMI BYA MINA BYA KHALE
Ndzi velekeriwe ePaddington, ku nga xidorobana lexi a ri ni vaaki vo tala xa le London eNghilandhi. A ndzi tshama na manana ni vasesi va mina vanharhu. A hi nga ri na vuxaka lebyinene na tatana tanihi leswi a pfa a duka hileswi a ri xindzendzele.
Loko ndza ha ri n’wana, manana u ndzi dyondzise leswaku ndzi fanele ndzi khongela madyambu man’wana ni man’wana. A ndzi ri ni Bibele leyitsongo leyi a yi ri ni buku ya Tipisalema ntsena, naswona a ndzi ti endlele tinoti leswaku ndzi ta kota ku ti yimbelela. Siku rin’wana loko ndzi hlaya buku yin’wana ndzi kume marito lawa ma fikeke ma ndzi khumba swinene, marito ya kona ma hlayeka hi ndlela leyi: “Siku rin’wana hi ta etlela hi nga ha pfuki.” Marito wolawo ma ndzi tsone vurhongo lerova ndzi hete vusiku hinkwabyo ndzi ri karhi ndzi anakanyisisa hi vumundzuku. Ndzi gimete hi ku vula leswaku ‘vutomi byi ni xikongomelo.’ Ndzi tlhele ndzi tivutisa ndzi ku, ‘xana ndzi hanyela yini?’ A ndzi chava ku fa!
Ndzi sungule ku lava ku tiva swo tala hi vungoma. Ndzi sungule ku phahla, ku ya emasirheni ni vanghana va mina va le xikolweni naswona a hi hlalela tifilimi to chavisa. Hambileswi a swi chavisa kambe a swi hi tsakisa.
Loko ndzi ri ni malembe ya khume, ndzi sungule ku ka ndzi nga ha lawuleki. Ndzi sungule ku dzaha fole naswona swi nga si ya kwihi se a ri ndzi godzomberile. Hi ku famba ka nkarhi ndzi sungule ku dzaha mbangi. Loko se ndzi ri ni malembe ya 11, ndzi dyondze ku n’wa byala. Hambileswi a ndzi twa byi bava, kambe a ndzi tsakisiwa hi ku dakwa, naswona a ndzi rhandza vuyimbeleri ni ku cina. A ndzi ya eswinkhubyaneni ni le tindhawini to ti hungasa eka tona ni vusiku. A ndzi nyenga ekaya ni vusiku ndzi vuya hi matakuxa. Hi siku leri landzelaka a ndzi va ndzi karhele naswona exikolweni a ndzi tlanga hooky. Loko ndzo tshuka ndzi ye exikolweni, hakanyingi a ndzi baleka ndzi ya n’wa byala hi nkarhi wa xikolo.
Loko ndzi endla lembe ra mina ro hetelela exikolweni ndzi feyirile. Leswi manana a nga yi tivi ndlela leyi a ndzi hanya ha yona, u hele matimba a tlhela a hlundzuka loko a twa leswaku ndzi feyirile. Hi holovile ivi ndzi rhurha ekaya. Ndzi rhurhe ndzi ya tshama ni jaha ra mina Tony leri a ri ri Murhasta. A a ri yiva ri tlhela ri xavisa swidzidziharisi naswona a ri dume hi madzolonga. Swi nga si ya kwihi, ndzi tikile naswona loko ndzi ri ni malembe ya 16 ndzi veleke n’wana wa jaha.
NDLELA LEYI BIBELE YI HUNDZULEKE VUTOMI BYA MINA HAYONA
Ndzi hlangane ni Timbhoni ta Yehovha ro sungula loko ndza ha tshama ehositele leyi ku tshamaka vamanana lava nga tekiwangiki swin’we ni vana va vona. Valawuri va ndhawu yoleyo va ndzi nyike kamara ro tshama eka rona. Nkarhi ni nkarhi Timbhoni timbirhi ta xisati a ti endzela vamanana van’wana lava na vona a va tshama kwalaho. Siku rin’wana na mina ndzi hlanganyerile loko va ri karhi va dyondza. Xikongomelo xa mina a ku ri ku komba Timbhoni leswaku leswi ti swi dyondzisaka a hi ntiyiso. Kambe hi moya wo rhula ni hi ndlela leyi twisisekaka, ti hlamule swivutiso swa mina hinkwaswo hi ku tirhisa Bibele. Lexi ndzi tsakiseke ha tona hileswaku a ti ri ni musa ni xinghana. Hikokwalaho ka sweswo, ndzi pfumerile leswaku ti ndzi dyondzela Bibele.
Ndzi dyondze swilo swin’wana eBibeleni leswi cinceke vutomi bya mina. Ku sukela loko ndza ha ri ntsongo a ndzi chava ku fa. Kambe sweswi se ndzi tiva leswi Yesu a swi dyondziseke malunghana ni ku pfuxiwa ka vafi! (Yohane 5:28, 29) Ndzi tlhele ndzi dyondza leswaku Yehovha wa khathala hi mina. (1 Petro 5:7) Ndzi khumbiwe ngopfu hi marito lama kumekaka eka Yeremiya 29:11, lama nge: “‘Hikuva ndzi yi tiva kahle miehleketo leyi ndzi yi ehleketaka malunghana na n’wina,’ ku vula Yehovha, ‘miehleketo ya ku rhula, ku nga ri ya khombo, ku mi nyika vumundzuku ni ntshembo.’” Ndzi sungule ku tshemba leswaku na mina ndzi nga va na wona ntshembo wo hanya hilaha ku nga heriki emisaveni leyi nga Paradeyisi.—Pisalema 37:29.
Timbhoni ta Yehovha ti ndzi kombe rirhandzu ra ntiyiso. Loko ndzi ya eminhlanganweni ya tona ro sungula, vanhu va kona hinkwavo a va tsakile va tlhela va va ni xinghana! (Yohane 13:34, 35) Ndlela leyi ti ndzi khomeke ha yona, a yi hambanile swinene ni leyi a ndzi khomiwe ha yona ekerekeni ya le ndhawini ya ka hina. Timbhoni ti ndzi amukele hi mandla mambirhi, ku nga khathariseki ma hanyelo ya mina. Ti ndzi lehisele mbilu, ti ndzi khoma kahle, ti ndzi yingisela loko ndzi vulavula ti tlhela ti ndzi pfuna. Ndzi titwe ndzi amukelekile naswona ndzi ri ekaya.
Loko ndzi ri karhi ndzi dyondza Bibele, ndzi xiye leswaku ndzi fanele ndzi cinca ma hanyelo ya mina loko ndzi lava ku tsakisa Xikwembu. A swi ndzi tikela swinene ku tshika ku dzaha fole. Ndzi tlhele ndzi xiya leswaku vuyimbeleri byin’wana lebyi a ndzi byi yingisela, a byi endla leswaku ndzi navela ku dzaha mbangi, kutani ndzi teke xiboho xo byi tshika. Leswi a ndzi lava ku tshika ku dakwa ndzi tshike ku ya eswinkhubyaneni ni ku ya etindhawini to tihungasa eka tona ni vusiku. Ndzi tlhele ndzi lava vanghana lava a va ta ndzi kucetela leswaku ndzi endla swilo leswinene.—Swivuriso 13:20.
Tony na yena a sungule ku dyondza Bibele ni Timbhoni ta Yehovha. Loko Timbhoni ti hlamule swivutiso swakwe hi ku tirhisa Bibele, u khorwile leswaku leswi a swi dyondza i ntiyiso. U cince vutomi byakwe, a tlhela a tshika vanghana vakwe lava nga ni madzolonga, a tshika ku yiva ni ku dzaha mbangi. Leswaku hi tsakisa Yehovha, havumbirhi bya hina hi cince mahanyelo ya hina ya khale kutani hi kurisa n’wana wa hina wa jaha hi ndlela leyinene naswona hi 1982 hi tekane hi nawu.
“Nivusiku a ndza ha karhateki hi ku vilela hi vumundzuku kumbe hi ku chava ku fa.”
Ndzi lave tinhlokomhaka leti vulavulaka hi vanhu lava va koteke ku cinca vutomi byo fana ni lebyi a ndzi byi hanya eka magazini wa Xihondzo xo Rindza ni Xalamuka! * Swikombiso swa vona swi ndzi khutazile swinene naswona swi endle leswaku ndzi nga lahli thawula. A ndzi khongela eka Yehovha ndzi kombela leswaku a nga ndzi tshiki. Mina na Tony hi khuvuriwile hi va Timbhoni ta Yehovha hi July 1982.
NDLELA LEYI NDZI VUYERIWEKE HA YONA
Ku va ni vuxaka na Yehovha Xikwembu swi ponise vutomi bya mina. Nakambe mina na Tony hi vone ndlela leyi Yehovha a hi seketeleke ha yona hi nkarhi wa maxangu. Hi dyondze ku titshega hi Yehovha hi minkarhi yoleyo yo tika swinene naswona ha swi xiya leswaku minkarhi hinkwayo wa hi seketela ni ku hlayisa ndyangu wa hina.—Pisalema 55:22.
Ndzi tlhele ndzi dyondzisa vana va hina leswaku va rhandza Yehovha ku fana ni ndlela leyi ndzi n’wi rhandzaka ha yona. Sweswi ndza tsaka swinene loko ndzi vona vatukulu va mina na vona va rhandza Yehovha.
Nivusiku a ndza ha karhateki hi ku vilela hi vumundzuku kumbe hi ku chava ku fa. Mina na Tony hi khomekile hi ntirho wo endzela mavandlha yo hambanahambana ya Timbhoni ta Yehovha vhiki ni vhiki leswaku hi ma khutaza. Naswona hi tiphina hi ku dyondzisa van’wana leswaku loko va va ni ripfumelo eka Yesu, na vona va nga tiphina hi vutomi lebyi nga heriki.
^ ndzim. 17 Leyi na yona yi kandziyisiweke hi Timbhoni ta Yehovha.
DYONDZA SWO TALA
Ha Yini U Fanele U Dyondza Bibele?
Bibele yi le ku pfuneni ka vanhu va timiliyoni emisaveni hinkwayo leswaku va kuma tinhlamulo ta swivutiso swa nkoka evuton’wini. Xana na wena u nge tsakeli leswaku yi ku pfuna?


text:
1Kutingako ma di pindile masiku, Jesu a to tshumela e wulela Kapernawume, se ti txi pfala ti to ene a nyumbani. 2Vathu va vangi va to kuluveta ve sengeletana konaho, ahawa ko za ku txi pwateka ni wukhalo ha txikeni. Jesu a titi va txhumayela dipswi da Txizimu. 3Konaho a to nehwa kwakwe mthu wa kuwoma sihango, a di rwatwe ngu mune wa vathu. 4Ngako va nga txi tandeka ku mu hokisa ka Jesu, ngu mhaka ya kutala ka vathu, va to kwela va txi ya hasula lwango la nyumba yiya ene a nga ti ka yona, se va di tute ditshoko, va to mu txhikisa a di ha ditahoni hawa va nga ti mu rwamisile kona. 5Jesu ngu kuwona kukholwa kwawe, a ti khene ka mlwali: “Mwanangu, u divaletwe siwonho sako.” 6Kambe vabhali vo kari va ti zumbile konaho, va txi pimisa timbiluni kwawe, va txi: 7“A wombisa tiya ngu txani? Wa ruka. I mani a si kotako kudivalela siwonho hahanze ka Txizimu?” 8Jesu kunukunuko a to ti ziva ngu moya wakwe ati va nga txi alakanya timbiluni kwawe, se a txi va gela ku khene: “Mi alakanyela txani toneto timbiluni kwanu kani? 9Ngu tihi ti nga hehuka kuwomba ka wu wa kuwoma sihango: Ku khani, ‘siwonho sako si divaletwe’, mwendo ku khani, ‘Khukha u txi teka ditaho dako u txi tsimbila?’ 10Se kasi mi na ti ziva ti to Mwanana wa Mthu ana ni mtamo ha mafuni wa kudivalela siwonho.” A to gela wu wa kuwoma sihango, a txi: 11“Ni khani kwako, khukha u teka ditaho dako u txi tsula mtini kwako.” 12Ene a to khukha se kunukunuko e teka ditaho dakwe, a txi tsula, na a txi wonwa ngu votshe vathu, ahawa votshe va nga xamala ve dhumisa Txizimu va txi khona: “Kha hi zivi ku ti wona to nga tiya.” 13Jesu a to engeta e khukha, a txi ya diphambo da digovani, dibutho da vathu votshe ve ya kwakwe, se e va gondisa. 14Kutingako a txi pinda, a to wona Levhi, mwana Alfewu, a di nyumbani ka mkhupo, a txi khene kwakwe: “Ni londise.” Se Levhi a to khukha e mu londisa. 15Kutingako Jesu a di khalahatshile kudyani, nyumbani ka Levhi, vakhupisi va vangi ni vawonhi va to ta khalahatsha kumweko ni Jesu ni vagondiswa vakwe, nguko i ti vathu va vangi va nga txi mu londisa. 16Kambe ngako vabhali va mtxawa wa vafarisi, ve mu wona a txi dya kumweko ni vakhupisi ni vawonhi, va to khona ka vagondiswa vakwe: “Nji txani a txi dya kumweko ni vakhupisi ni vawonhi kani?” 17Jesu ngako a txi ti pfa eto, a to khene kwawe: “Ava va hanyako kha va lavi ñanga, aniko yi lawa ngu va va lwalako. Ani kha na tela kuta dhana va vo lulama, aniko ni tete vona vawonhi.” 18Vagondiswa va Johane ni vafarisi va ti ti tona sakudya. Se ve ta ka Jesu, va txi ta khona kwakwe: “Ngu ku txani vagondiswa va Johane ni vafarisi va ti tonako sakudya, na kuve vagondiswa vako kha va ti toni, kani?” 19Jesu a va xamute a txi khene: “Tipheleketi ta wu a tekako msikati, ina ti nga si kota ku ti tona sakudya, na mteki a di ngadi kumweko nato kani? Ka yotshe mbimo yi ti ku ngadi nayo, kha ti na ku ti tona sakudya. 20Aniko ma na ta masiku awa ti no ta tekelwa mteki, se ngu kona ti na kuta ti tona sakudya. 21Kha ku na mthu wu a rungako txiziva txa nguwo ya yiphya ka txiambalo txa kale, nguko txiziva txa txiphya txi nga namula nguwo ya kale, se kuvharuka ku txi engeteleka. 22Futsi kambe kha ku na mthu wu a thelako vhinya ya yiphya ka misava ya kale, nguko a txi maha eto, vhinya yi na vharula, se ku txi luzeka vhinya ni misava. Aniko vhinya ya yiphya yi thelwa ka misava ya yiphya.” 23Ngu ditshiku da Sabbata, ngako Jesu a txi pinda ngu hagari ka tithembwe ta fulaho, vagondiswa vakwe, mbimo yi va nga txi tsimbila ngu nzila, va to khata kufunya maphumbu. 24Vafarisi va to mu gela va txi khona: “Hinga wona, va mahela txani ati ti si tumelelwiko kumaha ngu ditshiku da Sabbata, kani?” 25Ene a ti khene kwawe: “Kha mi nzi kugonda tiya Dhavhidha a nga mahisa tona, mbimo yi a nga khamwa a txi pfa nzala, ene ni vale a nga ti navo kani? 26Ahawa a nga wulela nyumbani ka Txizimu, ka masiku a Abhiyatari, mphaxeli wa hombe, a txi dya mapawu a mphaxo e ninga ni vale a nga ti navo, ayawa ma nga ti fanela kudyiwa ngu vaphaxeli dwe?” 27Se a txi khene kwawe: “Sabbata yi mahetwe mthu, hi nga mthu a nga mahelwa Sabbata. 28Ngu konaho, Mwanana wa Mthu i Mkoma wa yona Sabbata kambe.”
Copyright
Learn More


text:
Tshinela Eka Xikwembu
Xana Yehovha U Ni Mintlhaveko?
LOKO nhlamulo ku ri ina, ku tlakuka xivutiso xin’wana lexi nge: Xana mahanyelo ya hina ma khumba ndlela leyi Xikwembu xi titwaka ha yona? Xana swiendlo swa hina swi nga tsakisa Xikwembu kumbe swi xi vavisa? Vativi van’wana va khale va filosofi va vule leswaku a swi tano. Va vule leswaku ku hava ni un’we la nga kucetelaka Xikwembu naswona a xi na mintlhaveko. Kambe Bibele yi hi dyondzisa leswi hambaneke, ku nga leswaku Yehovha u ni rirhandzu naswona wa khathala swinene hileswi hi swi endlaka. Xiya marito lama kumekaka eka Pisalema 78:40, 41.
Pisalema 78 yi hlamusela ndlela leyi Xikwembu xi tirhisaneke ha yona ni Vaisrayele va khale. Endzhaku ka loko Yehovha a va kutsule evuhlongeni aEgipta, u tinyiketele ku va ni vuxaka byo hlawuleka na vona. U va tshembise leswaku loko nkarhi hinkwawo vo yingisa milawu yakwe, a va ta va ‘ndzhaka yakwe yo hlawuleka’ naswona a a ta va tirhisa hi ndlela leyi hlamarisaka leswaku va hetisisa xitshembiso xakwe. Va pfumerile kutani va nghena eka ntwanano wa Nawu. Xana va hanye hi ku pfumelelana ni ntwanano wolowo ku fikela emakumu?—Eksoda 19:3-8.
Ku hava nchumu wa risima lowu hi nga wu nyikaka Yehovha ku tlula ku hanya hi ndlela leyi nga ta endla leswaku mbilu yakwe yi tsaka
Mupisalema u ri: “A va xandzuka ko tala swinene eka xona emananga!” (Ndzimana 40) Ndzimana leyi landzelaka yi engetela yi ku: “A va ringa Xikwembu hi ku phindha-phindha.” (Ndzimana 41) Xiya leswaku mutsari u hlamusela ndlela leyi a va xandzuka ha yona. Vaisrayele va sungule ku ka va nga ha xiximi va tlhela va xandzuka emananga endzhakunyana ka loko va kutsuriwe aEgipta. Vanhu va sungule ku gungulela Xikwembu, va kanakana loko xi ta swi kota niloko xi tiyimisele ku va khathalela. (Tinhlayo 14:1-4) Buku ya vahundzuluxeri va Bibele yi vula leswaku marito lama nge “a va n’wi pfukela” ma nga ha “hlamuseriwa hi ndlela leyi leyi twalaka leyi nge ‘a va endla timbilu ta vona ti nonon’hwa emahlweni ka Xikwembu’ kumbe a va pfumelanga eka Xikwembu.” Kambe hikwalaho ka tintswalo takwe, Yehovha a a ta va rivalela vanhu vakwe loko va kombisa ku hundzuka. Kambe a va ta tlhelela etindleleni ta vona ta khale kutani va tlhela va xandzuka.—Pisalema 78:10-19, 38.
Xana nkarhi na nkarhi Yehovha a a titwa njhani loko vanhu vakwe lava a va tshamela ku cinca-cinca va xandzuka? Ndzimana 40 yi ri: “A va [n’wi] twisa ku vava.” Vuhundzuluxeri byin’wana byi vula leswaku “a va endla leswaku a va ni gome.” Buku yin’wana ya tinhlamuselo ta Bibele yi ri: “Ndlela leyi Vaheveru a va hanya ha yona a yi twisa ku vava—hilaha mahanyelo ya n’wana la nga yingisiki ni la xandzukeke ma twisaka ku vava hakona.” Tanihi leswi n’wana la nga yingisiki a nga ha vavisaka timbilu ta vatswari vakwe, Vaisrayele lava xandzukeke “a va twisa ni Mukwetsimi wa Israyele ku vava.”—Ndzimana 41.
Hi nga dyondza yini eka pisalema leyi? Swa khutaza ku tiva leswaku Yehovha u va rhandza swinene vagandzeri vakwe naswona a nga hatliseli ku va fularhela. Hi nkarhi lowu fanaka, swa vavisa ku tiva leswaku Yehovha u ni mintlhaveko naswona mahanyelo ya hina ma nga khumba ndlela leyi a titwaka ha yona. Xana ku tiva leswaku Yehovha u ni mintlhaveko swi ku khumba njhani? Xana a swi ku susumeteli ku endla leswi nga swinene?
Ematshan’weni yo endla xidyoho kutani hi vavisa mbilu ya Yehovha, hi nga hlawula ku endla leswi nga swinene kutani hi tsakisa mbilu yakwe. Sweswo hi swona leswi a swi kombelaka eka malandza yakwe: “N’wananga, tlhariha u tsakisa mbilu yanga.” (Swivuriso 27:11) Ku hava nchumu wa risima lowu hi nga wu nyikaka Yehovha ku tlula ku hanya hi ndlela leyi nga ta endla leswaku mbilu yakwe yi tsaka.
Tindzimana ta Bibele leti u nga ti hlayaka hi July:


text:
Xichavo Ni Xindzhuti Ehansi Ka Nkhathalelo Wa Xikwembu
LOKO Yesu a ri laha misaveni, u kombise vumunhu lebyi Tata wakwe a nga na byona hi ku helela eka ndlela leyi a a endla swilo ha yona. U te: “A ndzi endli nchumu hi ku tisungulela; kambe ndzi vulavula swilo leswi hilaha Tatana a ndzi dyondziseke hakona . . . Nkarhi hinkwawo ndzi endla swilo leswi n’wi tsakisaka.” (Yohane 8:28, 29; Vakolosa 1:15) Xisweswo, loko hi xiya ndlela leyi Yesu a tirhisaneke ha yona ni vavasati ni langutelo rakwe ha vona, hi nga vona ni ku twisisa langutelo ra Xikwembu hi vavasati ni leswi xi swi languteleke eka vona.
Hi ku ya hileswi tsariweke eka marungula ya Evhangeli, swidyondzi swo hlayanyana swi pfumerile leswaku ndlela leyi Yesu a a va teka ha yona vavasati a yi hambane swinene ni leyi a va tekiwa ha yona loko ku tsariwa Tievhangeli. Xana a yi hambane njhani? Nakambe xa nkoka swinene, xana tidyondzo takwe ta ha nyika vavasati ntshunxeko lowukulu namuntlha?
Ndlela Leyi Yesu A Khomeke Vavasati Ha Yona
Yesu a a nga teki vavasati tanihi vanhu lava endleriweke ku hlanganyela na vona timhaka ta masangu ntsena. Hi ku ya hi langutelo ra varhangeri van’wana va vukhongeri va Vayuda, ku hlangana ni munhu wa rimbewu leri hambaneke swi nga endla ntsena leswaku u tsakela ku endla timhaka ta masangu na yena. Tanihi leswi vavasati a va chaviwa leswaku va vanga ndzingo, a va nga pfumeleriwi ku vulavula ni vavanuna erivaleni kumbe ku famba va nga ambalanga duku. Hi hala tlhelo, Yesu u khutaze vavanuna leswaku va lawula ku navela ka vona ka nyama kutani va xixima vavasati ematshan’weni yo tihambanisa na vona.—Matewu 5:28.
Nakambe Yesu u te: “Mani na mani la tshikaka nsati wakwe a teka un’wana u endla vuoswi eka nsati wakwe.” (Marka 10:11, 12) Xisweswo a nga pfumelelananga na tona tidyondzo ta varhabi leti a ti pfumelela vavanuna leswaku va tshika vasati va vona “hi xivangelo xihi na xihi.” (Matewu 19:3, 9) Dyondzo ya ku va wanuna a endla vuoswi a dyohela nsati wa yena a yi nga tolovelekanga eka Vayuda vo tala. Varhabi va vona va dyondzise leswaku wanuna a nge pfuki a endlele nsati wakwe vuoswi—i wansati ntsena loyi a nga ta ka a nga tshembeki! Nhlamuselo yin’wana ya Bibele yi swi veka hi ndlela leyi, “Yesu hi ku veka wanuna ehansi ka ndzhwalo lowu fanaka wa mahanyelo ku fana ni wansati, u tlakuse xiyimo ni xindzhuti xa vavasati.”
Vuyelo bya tidyondzo takwe namuntlha: Emavandlheni ya Vukreste ya Timbhoni ta Yehovha, vavasati va hlanganyela hi ku ntshunxeka ni vavanuna eminhlanganweni. Hambiswiritano, a va fanelanga va chava leswaku va ta langutiwa hi ndlela leyi nga fanelangiki kumbe va ta va tolovela ku tlula mpimo va kala va va nghena exikhwameni hikuva vavanuna lava nga Vakreste va tikarhatela ku khoma “vaxisati lava kuleke tanihi vamanana, vaxisati lavatsongo tanihi vamakwenu vaxisati hi vutengi hinkwabyo.”—1 Timotiya 5:2.
Yesu a a tinyika nkarhi wo dyondzisa vavasati. Ku hambana ni vonelo ra varhabi lava tolovelekeke lava a va honisa vavasati, Yesu a a dyondzisa vavasati ni ku va khutaza ku tiphofula. Ematshan’weni yo tsona Mariya ntsako lowu a ta wu kuma hikwalaho ko dyondza, Yesu u kombise leswaku wansati a nga fanelanga a katseka ntsena eka mintirho ya le kaya kumbe ku khathala hi swilaveko swa nyama swa vanhu van’wana. (Luka 10:38-42) Marta makwavo wa xisati wa Mariya na yena u vuyeriwile eka tidyondzo ta Yesu hilaha swi vonakeke hakona eka ndlela yakwe ya vutlhari leyi a hlamuleke Yesu ha yona endzhaku ka rifu ra Lazaro.—Yohane 11:21-27.
Yesu a a tsakisiwa hileswi vavasati va swi anakanyaka. Loko a ri laha misaveni, vavasati vo tala va Vayuda a va pfumela leswaku ndlela yo kuma ntsako a ku ri ku va ni n’wana wa jaha, loko swi koteka a va a ri muprofeta. Loko un’wana wa vavasati a huwelele a ku: “Ra tsaka khwiri leri ku rhwaleke!” Yesu u kume nkarhi wo n’wi byela hi nchumu wun’wana wa nkoka. (Luka 11:27, 28) Hi ku kombisa leswaku ku yingisa Xikwembu i swa nkoka swinene, Yesu u n’wi kombe nchumu wa nkoka swinene ku tlula ntirho lowu hi ku ya hi ndhavuko a wu fanela vavasati.—Yohane 8:32.
Vuyelo bya tidyondzo takwe namuntlha: Vadyondzisi lava nga evandlheni ra Vukreste va ti tlangela tinhlamulo leti nyikeriwaka hi vavasati eminhlanganweni ya vandlha. Va xixima vavasati lava wupfeke hikwalaho ka leswi va nga “vadyondzisi va leswi nga swinene,” exihundleni ni ku va xikombiso. (Tito 2:3) Va tlhela va titshega ha vona ku chumayela mahungu lamanene ya Mfumo wa Xikwembu erivaleni.—Pisalema 68:11; vona bokisi leri nge “Xana Muapostola Pawulo U Arise Vavasati Leswaku Va Nga Vulavuli?” eka tluka 9.
Yesu a a khathala hi vavasati. Eminkarhini ya ku tsariwa ka Bibele, vana va vanhwanyana a va nga tekiwi va ri va nkoka ku fana ni va majaha. Buku ya Milawu ya Vayuda [Talmud] yi kombisa vonelo leri hi ku vula leswi: “Wa tsaka loyi vana vakwe ku nga vaxinuna naswona khombo eka loyi vana vakwe ku nga vaxisati.” Vatswari van’wana a va teka vana va vanhwanyana tanihi ndzhwalo lowukulu—a va boheka ku n’wi kumela nuna ivi va n’wi nyika ndzhaka naswona a va nga ta titshega hi yena leswaku a va hlayisa loko va dyuharile.
Yesu u kombise leswaku vutomi bya xinhwanyetana i bya nkoka ku fana ni bya xifanyetana—u pfuxe nhwanyana wa Yayiro hilaha a endleke hakona eka n’wana wa jaha wa noni ya le Nayini. (Marka 5:35, 41, 42; Luka 7:11-15) Endzhaku ka loko a horise wansati loyi a a karhatiwa hi “moya wa ku tsana ku ringana malembe ya 18,” Yesu u n’wi vitane “n’wana wa Abrahama,” ku nga xiga lexi a xi nga tiveki ematsalweni ya Xiyuda. (Luka 13:10-16) Hi ku tirhisa rito leri ra xichavo ni musa, a a nga n’wi xiximi ntsena hileswi a nga xirho xa tiko kambe u tlhele a xiya ripfumelo rakwe lerikulu.—Luka 19:9; Vagalatiya 3:7.
Vuyelo bya tidyondzo takwe namuntlha: Xivuriso xin’wana xa le Asia xi ri: “Ku kurisa n’wana wa nhwanyana swi fana ni ku cheleta xirhapa xa muakelani.” Ematshan’weni yo kuceteriwa hi mianakanyo yoleyo, vatatana lava nga ni rirhandzu lava nga Vakreste va va khathalela kahle vana va vona hinkwavo va majaha ni va vanhwanyana. Vatswari lava nga Vakreste va tiyiseka leswaku vana va vona hinkwavo va kuma dyondzo ni vutshunguri lebyi faneleke.
Yesu a a va tshemba vavasati. Etihubyeni ta Vayuda, vumbhoni bya wansati a byi ringanisiwa ni bya hlonga ntsena. Josephus n’wamatimu wa lembe-xidzana ro sungula u te: “Vavasati a va tshembekanga hikwalaho ka leswi va tshamelaka ku cinca leswi va swi vulaka.”
Ku hambana ni sweswo, Yesu u hlawule vavasati leswaku va nyikela vumbhoni hi ta ku pfuxiwa kakwe. (Matewu 28:1, 8-10) Hambileswi vavasati lava vo tshembeka va veke timbhoni eka ku dlayiwa ni ku lahliwa ka Hosi ya vona, vaapostola a swi va tikela ku tshemba marito ya vona. (Matewu 27:55, 56, 61; Luka 24:10, 11) Hambiswiritano, hi ku humelela eka vavasati ro sungula, Kreste la pfuxiweke u va teke tanihi vanhu lava nga va nkoka vo chumayela mahungu lamanene ku fana ni vadyondzisiwa van’wana vakwe.—Mintirho 1:8, 14.
Vuyelo bya tidyondzo takwe namuntlha: Emavandlheni ya Timbhoni ta Yehovha, vavanuna lava nga ni vutihlamuleri va kombisa ku anakanyela vavasati hi ku ma tekela enhlokweni mavonelo ya vona. Vavanuna lava tekeke lava nga Vakreste va “xixima” vasati va vona hi ku rhiya ndleve.—1 Petro 3:7; Genesa 21:12.
Milawu Ya Bibele Yi Endla Leswaku Vavasati Va Tsaka
Loko vavanuna va tekelela Kreste, vavasati va nyikiwa xichavo ni ntshunxeko lowu a wu ri xikongomelo xa Xikwembu xo sungula ha vona. (Genesa 1:27, 28) Ematshan’weni ya leswaku va seketela langutelo ra ku titwa va tlakukile ku tlula vavasati, vavanuna lava nga Vakreste va pfumelela ku kongomisiwa hi milawu ya Bibele, leswi endlaka leswaku ni vanghana va vona va vukati va tsaka.—Vaefesa 5:28, 29.
Loko Yelena a sungula ku dyondza Bibele, a a xanisiwa hi nuna wakwe. Nuna wakwe u kuriseriwe endhawini leyi nga ni madzolonga, laha ku tlhakisiwa ka vavasati ni ku xanisiwa ka vanhu a swi tolovelekile. Yelena u ri: “Leswi ndzi swi dyondzeke eBibeleni swi ndzi nyike matimba. A ndzi swi tiva leswaku ku ni munhu un’wana loyi a ndzi rhandzaka ni ku khathala ha mina swinene. Ndzi tlhele ndzi swi xiya leswaku loko nuna wa mina o hlaya Bibele, yi nga cinca langutelo rakwe hi mina.” Leswi a a swi navela swi hetisekile loko eku heteleleni nuna wakwe a pfumela ku dyondza Bibele kutani a khuvuriwa a va Mbhoni ya Yehovha. Yelena u ri: “U ve xikombiso lexinene eku kombiseni ka mfanelo yo tikhoma. Hi dyondze ku rivalelana hi ku ntshunxeka.” Xana loko a gimeta u ri yini? “Hakunene milawu ya Bibele yi ndzi pfunile leswaku ndzi titwa ndzi rhandzeka ni ku sirheleleka evukatini bya mina.”—Vakolosa 3:13, 18, 19.
Ntokoto wa Yelena wu tolovelekile. Vavasati lava nga Vakreste lava endlaka timiliyoni va tsakile hileswi vona ni vanuna va vona va tikarhatelaka ku tirhisa milawu ya Bibele evukatini bya vona. Va kuma xichavo, nchavelelo ni ntshunxeko loko va tihlanganisa ni Vakreste-kulobye.—Yohane 13:34, 35.
Vavanuna ni vavasati lava nga Vakreste va swi xiya leswaku tanihi vadyohi ni vanhu lava nga hetisekangiki, i xiphemu xa ntumbuluko wa Xikwembu lowu nga “ehansi ka vuhava.” Hambiswiritano, hi ku tshinela ekusuhi ni Xikwembu xa vona xa rirhandzu ni Tata wa vona, ku nga Yehovha, va ni ntshembo wo “ntshunxiwa evuhlongeni bya ku onhaka” kutani va tiphina hi “ntshunxeko lowu vangamaka wa vana va Xikwembu.” Mawaku ntshembo wo tsakisa eka vavanuna ni vavasati lava nga ta va ehansi ka nkhathalelo wa Xikwembu!—Varhoma 8:20, 21.


text:
NHLOKO-MHAKA YA XIFUNENGETO | MAVUNWA YA LESWAKU A SWI KOTEKI KU RHANDZA XIKWEMBU
Ntiyiso Wu Nga Mi Ntshunxa
Siku rin’wana eYerusalema, Yesu a a ri karhi a vulavula hi Tata wakwe, ku nga Yehovha, kutani a paluxa varhangeri va vukhongeri bya mavunwa va le nkarhini wakwe. (Yohane 8:12-30) Leswi a swi vuleke eka xiendlakalo xexo swi hi dyondzisa ndlela leyi hi faneleke hi kambisisa tidyondzo leti dumeke malunghana ni Xikwembu namuntlha. Yesu u te: “Loko mi tshama eritweni ra mina, hakunene mi vadyondzisiwa va mina, naswona mi ta tiva ntiyiso, kutani ntiyiso wu ta mi ntshunxa.”—Yohane 8:31, 32.
“Tshama eritweni ra mina.” Laha Yesu u veke nkongomiso wo kambisisa loko tidyondzo ta vukhongeri ti ri “ntiyiso.” Loko u twa swo karhi malunghana ni Xikwembu, tivutise, ‘Xana leswi swi pfumelelana ni marito ya Yesu ni Matsalwa hinkwawo yo Kwetsima?’ Tekelela lava tweke muapostola Pawulo loko a vulavula ni lava ‘va kambisiseke Matsalwa hi vukheta siku ni siku ku vona loko swilo leswi leswi a va swi dyondza swi ri tano.’—Mintirho 17:11.
Marco, Rosa na Raymonde, lava hinkwavo ka vona va tshahiweke eka xihloko xo sungula xa swihloko leswi swa ntlhandlamano, va kambisise tidyondzo ta vona hi vukheta hi ku dyondza Bibele ni Timbhoni ta Yehovha. Xana va dyondze yini?
Marco: “Mudyondzisi wa hina wa Bibele a a tirhisa Matsalwa ku hlamula swivutiso hinkwaswo leswi mina ni nsati wa mina a hi ri na swona. Rirhandzu ra hina eka Yehovha ri kurile naswona hi tlhele hi va vanghana lavakulu tanihi nuna na nsati!”
Rosa: “Eku sunguleni, a ndzi anakanya leswaku Bibele a ko va buku ntsena leyi ringetaka ku hlamusela ndlela leyi Xikwembu xi nga ha yona hi ku ya hi mavonelo ya vanhu. Hambiswiritano, hakatsongo-tsongo, Bibele yi hlamule swivutiso swa mina. Sweswi, Yehovha i wa xiviri eka mina. I Munhu loyi ndzi nga n’wi tshembaka.”
Raymonde: “Ndzi khongele Xikwembu leswaku xi ndzi pfuna leswaku ndzi dyondza ha xona. Endzhakunyana ka sweswo, mina ni nuna wa mina hi sungule ku dyondza Bibele. Eku heteleleni, hi dyondze ntiyiso malunghana na Yehovha! A hi tsake swinene ku kuma Xikwembu lexi fanaka na yena.”
Bibele yi endla swo tala ku tlula ku paluxa mavunwa malunghana ni Xikwembu; yi paluxa ntiyiso malunghana ni timfanelo ta xona leti vonakaka. I Rito ra xona leri huhuteriweke naswona ri hi pfuna ku “tiva swilo leswi Xikwembu xi hi nyikeke swona hi musa.” (1 Vakorinto 2:12) Ha yini u nga tivoneli hi ya wena ndlela leyi Bibele yi nga hlamulaka swivutiso swa nkoka malunghana ni Xikwembu, xikongomelo xa xona ni vumundzuku bya hina? Hlaya tinhlamulo ta swin’wana swa swivutiso leswi ehansi ka nhloko-mhaka leyi nge “Tidyondzo Ta Bibele > Tinhlamulo Ta Swivutiso Swa Bibele” eka www.jw.org/ts. U nga tlhela u kombela dyondzo ya Bibele eka Web site yoleyo kumbe eka un’wana wa Timbhoni ta Yehovha. Ha tiyiseka leswaku loko u endla tano, u ta kuma swi ku olovela ku rhandza Xikwembu ku tlula ndlela leyi u tshameke u anakanya ha yona.


text:
LESWI NGA PFUNAKA NDYANGU | VUKATI
Ku Yingisela Hi Ndlela Leyinene
NTLHONTLHO
Nkataku u ri: “A wu nga ndzi yingiselanga!” Wena u ri: ‘A ndzi ku yingiserile.’ Kambe, entiyisweni leswi u swi tweke a hi swona leswi nkataku a swi vuleke. Hikwalaho, ku tlhela ku sungula mholovo yin’wana.
Mi nga ti papalata timholovo to tano. Kambe, xo sungula u fanele u twisisa lexi endlaka leswaku u nga yingiserisisi leswi nkataku a swi vulaka—hambileswi u ehleketaka leswaku u n’wi yingisile.
LESWI ENDLAKA U NGA YINGISELI
U kavanyetekile, u karhele kumbe u kavanyetekile u tlhela u karhala. Vana va le ku huweleleni, thelevhixini na yona yi le ku beni ka pongo naswona u le ku ehleketeni hi xiphiqo lexi u veke na xona entirhweni. Hiloko nsati wa wena a sungula ku vulavula na wena—hileswaku ku ta fika vaendzi nimadyambu. U pfumela hi nhloko, kambe xana u swi twe kahle leswi a swi vuleke? Swi nga ha endleka leswaku a wu swi twanga kahle.
Wo anakanyela kunene. U anakanya leswaku leswi nkataku a swi vuleke swi vula swo karhi, kasi entiyisweni u anakanya hileswi yena a nga vuliki swona. Hi xikombiso, a hi nge nkataku u ri: “Vhiki leri a wu vuya nivusiku hikwalaho ka ntirho wa wena.” Leswi u anakanyaka leswaku wa ku xopaxopa, u ri: “A swo boha hikuva u tlangisa mali ya hina.” Nkataku loyi xikongomelo xakwe a ku ri ku ringanyeta leswaku mi ya wisa swin’we hi mahelo-vhiki, u ri: “A ndzi nga ku voni nandzu!”
U tsutsumela ku tlhantlha swiphiqo. Marcie * u ri: “Minkarhi yin’wana ndzo lava ku phofula ndlela leyi ndzi titwaka ha yona, kambe Mike u lava ku ndzi byela ndlela yo tlhantlha xiphiqo xa kona. A ndzi lavi ku xi tlhantlha. Ndzi lava a tiva ndlela leyi ndzi titwaka ha yona ntsena.” Xiphiqo xi le kwihi? Mianakanyo ya Mike yi tsutsumela ku kuma ntlhantlho. Hikwalaho, swi nga ha endleka a nga swi twi hinkwaswo leswi Marcie a swi vulaka kumbe a nga swi twi hi ku helela.
U nga swi kotisa ku yini ku yingisela hi ndlela leyinene, ku nga khathariseki leswaku xiphiqo xa kona xi vangiwa hi yini?
LESWI U NGA SWI ENDLAKA
Yingiserisisa. Nkataku u ni mhaka ya nkoka leyi a lavaka ku yi vula, kambe xana u swi lunghekerile ku n’wi yingisa? Kumbexana a wu swi lunghekelanga. Swi nga ha endleka u ri eku anakanyeni hi swilo swin’wana. Loko swi ri tano, u nga tiendli onge u n’wi yingiserile. Loko swi koteka, tshika leswi u swi endlaka kutani u yingiserisisa nkataku, kumbexana u nga n’wi kombela a rindza kukondza u kota ku n’wi yingisela.—Nawu wa Bibele: Yakobo 1:19.
Nyikanani nkarhi wo vulavula. Loko ku ri nkarhi wa leswaku wena u yingisela, u nga ngheni nkataku enon’wini kumbe u kaneta leswi a swi vulaka. Wu ta fika nkarhi wa wena wo vulavula. Wena wo rhiya ndleve ntsena hi nkarhi wolowo.—Nawu wa Bibele: Swivuriso 18:13.
Vutisa swivutiso. Sweswo swi ta ku pfuna ku swi twisisa kahle leswi nkataku a swi vulaka. Marcie, loyi ku vulavuriweke ha yena hala henhla, u ri: “Swa ndzi tsakisa loko Mike a ndzi vutisa swivutiso. Swi ndzi komba leswaku u ni mhaka ni leswi ndzi swi vulaka.”
Kuma mongo wa leswi a swi vulaka. Xiya ndlela leyi a tshukatshukisaka miri wakwe ha yona ni mpfumawulo wa rito rakwe. Loko a ku: “Swi lulamile,” a nga ha va a vula leswaku “A swi lulamanga”—swi ta ya hi ndlela leyi a ma vulaka ha yona marito wolawo. Loko a ku: “A wu si tshama u ndzi pfuna,” a nga ha va a vula leswaku “Ndzi vona onge a ndzi wa nkoka eka wena.” Ringeta ku twa leswi a vulaka swona hambiloko a nga swi vulanga. Loko u nga endli tano, mi nga ha hetelela mi phikizana hi leswi vuriweke ematshan’weni ya leswi a a vula swona.
Yana emahlweni u yingisela. U nga n’wi honisi kumbe u suka u famba, hambiloko leswi a swi vulaka swi nga ku tsakisi. Hi xikombiso, ku vuriwa yini loko nkataku a ku xopaxopa? Gregory, loyi a nga ni malembe yo tlula 60 a tekile u ri: “Yana emahlweni u yingisela. Khathala swi huma embilwini malunghana ni leswi nkataku a swi vulaka. Leswaku u endla tano swi lava u va u wupfile, kambe swi ta ku vuyerisa.”—Nawu wa Bibele: Swivuriso 18:15.
Khathala hi mbilu hinkwayo hi nkataku. Ku yingiserisisa a ko va xiendlo xo karhi ntsena kambe swi kombisa rirhandzu. Loko u khathala hi leswi nkataku a swi vulaka, swi ta ku olovela ku n’wi yingisela. Loko u endla tano u ta va u yingisa xitsundzuxo lexi landzelaka xa le Bibeleni lexi nge: “Tikarhateleni ni swilo swa van’wana, ku nga ri swa n’wina ntsena.”—Vafilipiya 2:4, Good News Translation.
^ ndzim. 9 Mavito ma cinciwile exihlokweni lexi.
DYONDZA SWO TALA
Tiyisa Vukati Bya Wena Hi Mavulavulelo Lamanene
Ku vulavurisana lokunene i nchumu wa nkoka lowu endlaka vukati byi tsakisa. Xihloko lexi xi vulavula hi timfanelo leti nga hi pfunaka ku vulavurisana kahle.
Titshege Hi Xikwembu Leswaku U Va Ni Vukati Lebyi Tsakisaka
Ku tirhisa swivutiso swimbirhi swo olova swi nga ku pfuna leswaku u antswisa vukati bya wena.


text:
NHLOKO-MHAKA YA XIFUNENGETO | NYIMPI LEYI CINCEKE MISAVA
Sathana Hi Yena A Vangaka Nyimpi Ni Ku Xaniseka
Nyimpi yo Sungula ya Misava yi hele hi November 11, 1918. Vanhu va fambe eswitarateni va tsakile. Kambe ntsako wolowo a wu tlhaveriwanga hi dyambu. Hi ku hatlisa, endzhaku ka nyimpi ya misava ku landzele nxungeto wun’wana lowu nga ni khombo ku tlula xibamu.
Ntungu lowu dlayaka lowu tiviwaka tanihi mukhuhlwana wa le Spain wu tlulele masocha ya le Furwa hi June 1918. Hi ku hatlisa, xitsongwatsongwana lexi xi tikombise xi ri lexi dlayaka. Hi xikombiso, ku nga si hela tin’hweti ti nga ri tingani, xi dlaye masocha ya le Amerika le Furwa ku tlula ndlela leyi valala va wona va ma dlayeke ha yona. Loko masocha ma tlhelela emakaya loko nyimpi yi hela ma fambe ni mukhuhlwana wolowo, hi ku hatlisa wu hangalake ni misava hinkwayo.
Emalembeni wolawo ya le ndzhaku ka nyimpi ku ve ni ndlala ni ku wa ka ikhonomi. Etikweni hinkwaro ra Yuropa ku ve ni ndlala loko nyimpi yi hela hi 1918. Hi 1923, mali ya tiko ra Jarimani a yi nga ha ri na ntikelo. Endzhaku ka malembe ya tsevu, ikhonomi ya misava hinkwayo yi wile. Eku heteleleni hi 1939, nyimpi ya vumbirhi ya misava yi sungurile, leyi hi tindlela tin’wana yi yiseke emahlweni nyimpi yo sungula ya misava. I yini lexi a xi vanga sweswo?
XIKOMBISO XA MASIKU YA MAKUMU
Vuprofeta bya Bibele byi hi byela swivangelo swa swiendlakalo swin’wana ematin’wini, ngopfu-ngopfu Nyimpi yo Sungula ya Misava. Yesu Kreste u wu vule ka ha ri emahlweni nkarhi lowu ‘tiko a ri ta pfukela tiko rin’wana’ ni ku kayivela ka swakudya swin’we ni mintungu leswi a swi ta karhata vanhu emisaveni. (Matewu 24:3, 7; Luka 21:10, 11) U byele vadyondzisiwa vakwe leswaku makhombo wolawo a ma ta va xikombiso xa masiku ya makumu. Vuxokoxoko lebyi engetelekeke byi kumeka ebukwini ya Nhlavutelo, leyi kombisaka ndlela leyi makhombo lama nga laha misaveni ma fambisanaka ha yona ni nyimpi leyi veke kona etilweni.—Vona bokisi leri nge “Nyimpi eMisaveni Ni Le Tilweni.”
Buku leyi ya Bibele yi hlamusela vagadi va mune va tihanci, lava minkarhi yin’wana va vitaniwaka vagadi va tihanci va Nhlavutelo. Vagadi vanharhu va tihanci va yimela makhombo lama fanaka ni lawa Yesu a profeteke ha wona, ku nga nyimpi, ndlala ni ntungu. (Vona bokisi leri nge “Xana Leswi Fanekiseriwaka Hi Vagadi Va Mune Va Tihanci Swi Le Ku Hetisekeni?”) Swi le rivaleni leswaku nyimpi yo sungula ya misava yi vange maxangu lawa na sweswi ma ha riki kona. Bibele yi paluxa leswaku Sathana hi yena muvangi wa wona. (1 Yohane 5:19) Xana u ta kala a siveriwa?
Buku ya Nhlavutelo yi tlhela yi hi tiyisekisa leswaku Sathana u saleriwe hi “nkarhi wo koma.” (Nhlavutelo 12:12) Hi yona mhaka a hlundzukeke swinene ni ku tlhela a vanga makhombo laha misaveni. Hi nkarhi lowu fanaka, makhombo lawa hi ma vonaka ya kombisa leswaku Sathana u heleriwe hi nkarhi.
KU HERISIWA KA MINTIRHO YA DIYAVULOSI
Hakunene Nyimpi yo Sungula ya Misava yi endle ku cinca lokukulu ematin’wini. Yi vange leswaku ku tshama ku ri karhi ku lwiwa, vanhu va pfukela mimfumo naswona va nga ha va tshembi varhangeri. Nakambe yi nyikela vumbhoni bya leswaku Sathana u hlongoriwile etilweni. (Nhlavutelo 12:9) Mufumi loyi wa misava, loyi a nga vonakiki u fuma ku fana ni mufumi wa tihanyi loyi a tivaka leswaku u saleriwe hi nkarhi wo koma. Loko nkarhi wolowo wu hela, maxangu lama vangiweke hi Nyimpi yo Sungula ya Misava ya ta hela.
Hikwalaho ko pfuniwa hi vuprofeta bya Bibele, u ni xivangelo lexi twalaka xo tshemba leswaku Yesu Kreste, Hosi ya hina ya le tilweni, ku nga ri khale u ta “herisa mintirho ya Diyavulosi.” (1 Yohane 3:8) Vanhu va timiliyoni ana se va khongelela Mfumo wa Xikwembu leswaku wu ta. Xana na wena wa wu khongelela? Ha wu tlangela Mfumo lowu, lowu eka wona vanhu vo tshembeka eku heteleleni va nga ta vona ku rhandza ka Xikwembu ku endliwa laha misaveni, ku nga ri ka Sathana. (Matewu 6:9, 10) Ehansi ka Mfumo wa Xikwembu, a ku nge he pfuki ku ve ni nyimpi ya misava kumbe tinyimpi tin’wana! (Pisalema 46:9) Dyondza hi Mfumo wolowo, kutani u langutela nkarhi lowu eka wona misava yi nga ta tala hi ku rhula!—Esaya 9:6, 7.
^ ndzim. 20 Vona ndzima 8 ya buku leyi nge Xana Bibele Yi Dyondzisa Yini Hakunene? leyi kandziyisiweke hi Timbhoni ta Yehovha.
DYONDZA SWO TALA
Xana Hi Hanya “eMasikwini Yo Hetelela”?
Anakanyisisa hi ndlela leyi swiendlo ni malangutelo ya vanhu lava hi rhendzeleke swi kombisaka ha yona leswaku sweswi hi hanya “emasikwini yo hetelela” lawa Bibele yi profeteke ha wona.


text:
Chumayela Mahungu Lamanene Ya Musa Lowu Nga Faneriwiki
“Nyikela vumbhoni bya rixaladza hi mahungu lamanene ya musa lowu nga faneriwiki wa Xikwembu.”
TINSIMU: 101, 84
1, 2. Muapostola Pawulo u swi kombise njhani leswaku wa wu tlangela musa lowu nga faneriwiki wa Xikwembu?
MUAPOSTOLA PAWULO u vule a ku: “Musa wa [Xikwembu] lowu nga faneriwiki lowu ndzi kombiweke wona a wu kumekanga wu ri wa hava.” (Hlaya 1 Vakorinto 15:9, 10.) Pawulo a a swi tiva leswaku a nga endlanga nchumu lowu faneriwaka hi ku va a kombiwa musa lowukulu wa Xikwembu. A a xanisa Vakreste.
2 Loko a ku ri ekusuhi ni ku fa, Pawulo u tsalele Timotiya a ku: “Ndzi nkhensa Kreste Yesu Hosi ya hina, loyi a ndzi nyikeke matimba, hikuva u ndzi teke ndzi tshembekile hi ku ndzi avela evutirhelini.” (1 Timotiya 1:12-14) Hi byihi vutirheli lebyi a a vulavula ha byona? Pawulo u byele vakulu va le vandlheni ra le Efesa a ku: “Moya-xiviri wa mina a ndzi wu teki wu ri wa nkoka eka mina, onge hi loko wu ri lowu rhandzekaka eka mina, loko ntsena ndzo heta pfhumba ni vutirheli lebyi ndzi byi amukeleke bya Hosi Yesu, bya ku nyikela vumbhoni bya rixaladza hi mahungu lamanene ya musa lowu nga faneriwiki wa Xikwembu.”
3. Hi wihi ntirho wo hlawuleka lowu Pawulo a a nyikiwe wona? (Vona xifaniso lexi nga eku sunguleni ka xihloko lexi.)
3 Hi wahi “mahungu lamanene” lawa Pawulo a ma chumayeleke naswona ma wu kombise njhani musa wa Yehovha lowu nga faneriwiki? Pawulo u byele Vakreste va le Efesa a ku: “Mi twile hi ta vulanguteri bya musa lowu nga faneriwiki wa Xikwembu lebyi ndzi nyikiweke byona hikwalaho ka n’wina.” (Vaefesa 3:1, 2) Yesu a a byele Pawulo leswaku a chumayela mahungu lamanene eka vanhu lava nga riki Vayuda. Kutani sweswi a swi koteka leswaku vanhu va matiko man’wana va va xiphemu xa Mfumo lowu fumiwaka hi Mesiya. (Hlaya Vaefesa 3:5-8.) Pawulo u chumayele hi ku hiseka ni ku tlhela a vekela Vakreste xikombiso lexinene namuntlha. U kombise leswaku musa wa Xikwembu lowu nga faneriwiki a wu ‘vanga wa hava’ eka yena.
XANA MUSA LOWU NGA FANERIWIKI WA XIKWEMBU WU KU SUSUMETELA KU CHUMAYELA?
4, 5. Ha yini hi nga vulaka leswaku “mahungu lamanene . . . ya mfumo” ma fana ni mahungu lamanene ya “musa lowu nga faneriwiki wa Xikwembu”?
4 Enkarhini lowu wa makumu, vanhu va Yehovha va nyikiwe ntirho wo chumayela “mahungu lamanene . . . ya mfumo . . . emisaveni hinkwayo leyi akiweke leswaku byi va vumbhoni ematikweni hinkwawo.” (Matewu 24:14) Mahungu lamanene ya Mfumo ma fana ni “mahungu lamanene ya musa lowu nga faneriwiki wa Xikwembu.” Hi ndlela yihi? Mikateko hinkwayo leyi hi nga ta yi kuma eMfun’weni wa Xikwembu hi ta yi kuma hikwalaho ka musa wa Yehovha. (Vaefesa 1:3) Pawulo u kombise ku tlangela musa wa Yehovha lowu nga faneriwiki hi ku chumayela hi ku hiseka. Xana na hina hi tekelela xikombiso xa Pawulo?
5 Eka xihloko lexi hundzeke, hi dyondze ndlela leyi hina tanihi vanhu lava dyohaka hi vuyeriwaka ha yona hi tindlela to tala hikwalaho ka musa wa Yehovha lowu nga faneriwiki. Leswi hi vuyeriweke swinene, hi ni vutihlamuleri byo dyondzisa van’wana ndlela leyi Yehovha a kombisaka rirhandzu ni ndlela leyi va nga vuyeriwaka hikwalaho ka rona. Hi nga pfuna van’wana hi tindlela tihi leswaku va kombisa ku tlangela musa lowu nga faneriwiki wa Xikwembu?
CHUMAYELA MAHUNGU LAMANENE YA GANDZELO RA NKUTSULO
6, 7. Loko hi hlamusela vanhu hi nkutsulo, hi ma chumayela njhani mahungu lamanene ya musa lowu nga faneriwiki wa Xikwembu?
6 Namuntlha vanhu vo tala a va biwi hi ripfalo loko va dyoha, kutani a va swi twisisi leswaku ha yini vanhu va lava nkutsulo. Hi nkarhi lowu fanaka, vanhu vo tala va swi xiya leswaku ndlela leyi va hanyaka ha yona a yi va endli va tsaka. Va va va nga swi tivi leswaku xidyoho i yini, ndlela leyi xi hi khumbaka ha yona ni leswi hi swi lavaka leswaku hi ntshunxeka eka xona ku kondza va vulavula ni Timbhoni ta Yehovha. Loko va sungula ku swi twisisa leswaku xidyoho i yini, vanhu va timbilu letinene va swi tlangela ku dyondza hi leswaku Yehovha u rhumele N’wana wakwe emisaveni leswaku a ta hi ntshunxa eka xidyoho ni rifu. Yehovha u endle tano hikwalaho ka leswi a nga ni rirhandzu lerikulu ni hi kwalaho ka musa wakwe lowu nga faneriwiki.
7 Xiya leswi Pawulo a swi vuleke hi N’wana wa Yehovha loyi a rhandzekaka loko a ku: “Ha yena hi ni ku ntshunxiwa hi nkutsulo hi ngati ya yena, ina, ku rivaleriwa ka swivi swa hina, hi ku ya hi rifuwo ra musa wa [Yehovha] lowu nga faneriwiki.” (Vaefesa 1:7) Gandzelo ra nkutsulo ra Kreste i xikombiso lexikulu xa ndlela leyi Xikwembu xi hi rhandzaka ha yona ni ku kombisa vukulu bya musa wa xona lowu nga faneriwiki. Swa chavelela ku dyondza leswaku loko hi kombisa ripfumelo eka gandzelo ra Yesu, hi ta rivaleriwa swidyoho naswona hi ta va ni ripfalo leri baseke! (Vaheveru 9:14) Hakunene lawa i mahungu lamanene lawa hi faneleke hi ma byela van’wana!
PFUNA VANHU LESWAKU VA VA VANGHANA VA XIKWEMBU
8. Ha yini vanhu lava dyohaka va fanele va vuyelelana ni Xikwembu?
8 Loko vanhu va nga kombisi ripfumelo eka gandzelo ra Yesu, Xikwembu xi va teka va ri valala va xona. Hikwalaho hi ni vutihlamuleri byo va byela leswaku swi nga koteka leswaku va va vanghana va Xikwembu. Muapostola Yohane u tsale a ku: “Un’wana ni un’wana loyi a kombisaka ripfumelo eka N’wana u ni vutomi lebyi nga heriki; loyi a nga yingisiki N’wana a nge byi kumi vutomi, naswona vukarhi bya Xikwembu byi tshama eka yena.” (Yohane 3:36) Ha tsaka ku tiva leswaku gandzelo ra Kreste ri endla swi koteka leswaku hi va vanghana va Xikwembu. Pawulo u hlamusele mhaka leyi hi ndlela leyi: “N’wina lava khale a mi hambanisiwile naswona mi ri valala hikwalaho ka leswi mianakanyo ya n’wina a yi ri emintirhweni leyi hombolokeke, sweswi xi tlhele xi vuyelelana na n’wina hi miri wa nyama wa yoloye hi rifu rakwe.”
Hi ni vutihlamuleri byo byela vanhu leswaku swi nga koteka leswaku va va vanghana va Xikwembu
9, 10. (a) Hi byihi vutihlamuleri lebyi Kreste a byi nyikeke vamakwavo vakwe lava totiweke? (b) “Tinyimpfu tin’wana” ti va pfuna njhani vatotiwa?
9 Kreste u nyike vamakwavo vakwe lava totiweke lava ha riki laha misaveni “vutirheli bya ku vuyelelana.” Pawulo u va byele leswi: “Swilo hinkwaswo swi huma eka Xikwembu, lexi endleke leswaku hi vuyelelana na xona ha Kreste xi tlhela xi hi nyika vutirheli bya ku vuyelelana, hileswaku, Xikwembu ha Kreste xi endle leswaku misava yi vuyelelana na xona, a xi yi hlayeli swivi swa yona, naswona xi hi nyike rito ra ku vuyelelana. Hikokwalaho hi vayimeri lava khomelaka Kreste, onge hi loko Xikwembu xi endla xikombelo ha hina. Leswi hi nga vakhomeri va Kreste ha kombela hi ku: ‘Vuyelelanani ni Xikwembu.’”
10 “Tinyimpfu tin’wana” ti ni lunghelo ro pfuna vatotiwa eka vutirheli bya vona. (Yohane 10:16) “Tinyimpfu tin’wana” leti nga “vayimeri” kumbe varhumiwa va Kreste ti endla ntirho lowukulu entirhweni wo chumayela, ti dyondzisa vanhu ntiyiso ti tlhela ti va pfuna leswaku va va ni vuxaka lebyikulu na Yehovha. Lexi i xiphemu xa nkoka eku chumayeleni ka mahungu lamanene ya musa lowu nga faneriwiki wa Xikwembu.
DYONDZISA VANHU LESWAKU XIKWEMBU XA SWI YINGISA SWIKHONGELO
11, 12. Ha yini ku ri mahungu lamanene eka vanhu ku tiva leswaku va nga khongela eka Yehovha?
11 Vanhu vo tala va khongela hikuva xikhongelo xi va endla va tsaka, kambe entiyisweni a va pfumeli leswaku Xikwembu xa swi yingisa swikhongelo swa vona. Va fanele va swi tiva leswaku Yehovha i “Mutwi wa xikhongelo.” Mupisalema Davhida u tsale a ku: “Oho Mutwi wa xikhongelo, vanhu hinkwavo va ta ta eka wena. Swilo leswi nga ni xidyoho swi tikombe swi ri ni matimba ku ndzi tlula. Loko ku ri ku tlula ka hina nawu, wena u ta ku funengeta.”
Loko hi dyondzisa vanhu ndlela yo khongela, hi va pfuna leswaku va va vanghana va Yehovha
12 Yesu u byele vadyondzisiwa vakwe a ku: “Loko mi kombela xin’wana ni xin’wana hi vito ra mina, ndzi ta xi endla.” (Yohane 14:14) Leswi swi vula leswaku hi nga khongelela “xin’wana ni xin’wana” lexi fambisanaka ni ku rhandza ka Yehovha. Yohane u tsale a ku: “Ku tiyiseka loku hi nga na kona ha xona, i ka leswaku, ku nga khathariseki leswaku i yini lexi hi xi kombelaka hi ku ya hi ku rhandza ka xona, xa hi twa.” (1 Yohane 5:14) I swinene ku pfuna vanhu ku twisisa leswaku xikhongelo a ko va nchumu lowu va endlaka va tsaka ntsena kambe i ndlela yo tshinelela “xiluvelo [xa Yehovha] xa musa lowu nga faneriwiki”! (Vaheveru 4:16) Loko hi dyondzisa vanhu ndlela leyinene yo khongela, ni ku khongela eka Munhu la faneleke naswona va khongelela swilo leswi faneleke, hi va pfuna leswaku va va vanghana va Yehovha ni ku va va chaveleleka loko va xaniseka.
MUSA LOWU NGA FANERIWIKI EMAFAMBISELWENI LAMANTSHWA YA SWILO
13, 14. (a) Hi rihi lunghelo lerikulu leri vatotiwa va nga ta va na rona enkarhini lowu taka? (b) Hi wihi ntirho wo tsakisa lowu vatotiwa va nga ta wu endlela vanhu?
13 Yehovha u ta kombisa musa lowu nga faneriwiki hi ndlela leyikulu “eka mafambiselo ya swilo lama taka.” Njhani? Xikwembu xi ta nyika lava 144 000 lava nga ta fuma na Kreste etilweni lunghelo lerikulu. Pawulo u vulavule hi lunghelo rolero loko a tsala a ku: “Xikwembu, lexi fuweke hi tintswalo, hikwalaho ka rirhandzu ra xona lerikulu leri xi hi rhandzeke ha rona, xi hi hanyise swin’we na Kreste, hambileswi a hi file eswivini—hi musa lowu nga faneriwiki mi ponisiwile—kutani xi hi pfuxe swin’we, xi hi tshamisisa swin’we etindhawini ta le tilweni evun’weni na Kreste Yesu, leswaku eka mafambiselo ya swilo lama taka ku kombisiwa rifuwo lerikulu ra musa wa xona lowu nga faneriwiki hi nsovo wa xona evun’weni na Kreste Yesu.”
14 Swa tika ku anakanya hi swilo swo hlamarisa leswi Yehovha a swi lunghiseleleke Vakreste lava totiweke loko se va fuma na Kreste etilweni. (Luka 22:28-30; Vafilipiya 3:20, 21; 1 Yohane 3:2) Yehovha u ta ‘kombisa rifuwo lerikulu ra musa wa yena lowu nga faneriwiki’ eka vona hi ndlela leyi hlawulekeke. Va ta va “Yerusalema Lowuntshwa,” mutekiwa wa Kreste. (Nhlavutelo 3:12; 17:14; 21:2, 9, 10) Va ta tirha na Yesu eku ‘hanyiseni ka matiko.’ Va ta pfuna vanhu leswaku va ntshunxeka eka xidyoho ni rifu naswona va ta va pfuna leswaku va va lava hetisekeke.
15, 16. Yehovha u ta wu kombisa njhani musa wa yena lowu nga faneriwiki eka “tinyimpfu tin’wana” enkarhini lowu taka?
15 Vaefesa 2:7 yi vula leswaku Xikwembu xi ta kombisa musa lowu nga faneriwiki “eka mafambiselo ya swilo lama taka.” Hi nkarhi wolowo, vanhu hinkwavo laha misaveni va ta kombisiwa “rifuwo lerikulu ra musa wa xona lowu nga faneriwiki.” (Luka 18:29, 30) Ndlela yin’wana leyikulu leyi Yehovha a nga ta wu kombisa ha yona musa wa yena lowu nga faneriwiki laha misaveni i ku va a pfuxa vanhu “eka masirha-bako.” (Yobo 14:13-15; Yohane 5:28, 29) I vamani lava nga ta pfuxiwa? I vavanuna ni vavasati vo tshembeka lava feke Kreste a nga si fa ni lava “tinyimpfu tin’wana” lava feke va tshembekile eka Yehovha emasikwini lawa ya makumu. Vanhu lava hinkwavo vo tshembeka va ta pfuxiwa eku feni leswaku va ta ya emahlweni va tirhela Yehovha.
16 Vanhu va timiliyoni lava feke va nga tivi Xikwembu, na vona va ta pfuxiwa. Yohane u tsale a ku: “Ndzi vona vafi, lavakulu ni lavatsongo, va yime emahlweni ka xiluvelo, kutani ku pfuriwa tibuku-nsongwa. Kambe ku pfuriwa buku-nsongwa yin’wanyana; i buku-nsongwa ya vutomi. Vafi va avanyisiwa hi ku landza swilo leswi tsariweke eka tibuku-nsongwa hi ku ya hi swiendlo swa vona. Kutani lwandle ri humesa vafi lava nga eka rona, rifu ni Hayidesi swi humesa vafi lava nga eka swona, kavaloko munhu ni munhu a avanyisiwa hi ku ya hi swiendlo swa yena.” (Nhlavutelo 20:12, 13) Lava pfuxiweke eku feni va ta nyikiwa nkarhi wo dyondza hi Yehovha ni wo pfumela ku fumiwa hi yena. Va ta dyondza milawu ya Bibele va tlhela va yi tirhisa ku katsa ni swiletelo leswintshwa leswi kumekaka “eka tibuku-nsongwa.” Swiletelo swoleswo leswintshwa ku ta va ku ri ndlela yin’wana leyi Yehovha a nga ta kombisa musa wakwe lowu nga faneriwiki.
YANA EMAHLWENI U CHUMAYELA MAHUNGU LAMANENE
17. I yini leswi hi faneleke hi swi tsundzuka loko hi chumayela mahungu lamanene?
17 I swa nkoka swinene ku tlula rini na rini leswaku hi chumayela mahungu lamanene ya Mfumo, hikuva makumu ma tshinele! (Marka 13:10) Hi fanele hi tsundzuka leswaku xikongomelo xa hina loko hi chumayela i ku dzunisa Yehovha. Hi nga swi endlisa ku yini sweswo? Hi fanele hi byela vanhu leswaku mikateko hinkwayo leyi hi nga ta yi kuma emisaveni leyintshwa hi ta yi kuma ntsena hikwalaho ka musa lowukulu wa Yehovha.
18, 19. Hi wu vangamisa njhani musa lowu nga faneriwiki wa Yehovha?
18 Loko hi chumayela vanhu, hi nga va hlamusela leswaku loko Mfumo wa Kreste wu fuma, vanhu va ta vuyeriwa hikwalaho ka nkutsulo naswona va ta ya va hetiseka hakatsongotsongo. Bibele yi ri: “Ntumbuluko hi woxe na wona wu ta ntshunxiwa evuhlongeni bya ku onhaka kutani wu va ni ntshunxeko lowu vangamaka wa vana va Xikwembu.” (Varhoma 8:21) Sweswo swi ta koteka ntsena hikwalaho ka musa lowu nga faneriwiki wa Yehovha.
19 Hi ni lunghelo ro byela vanhu hinkwavo hi xitshembiso lexi tsakisaka lexi nga eka Nhlavutelo 21:4, 5 leyi nge: “[Xikwembu] xi ta sula mihloti hinkwayo ematihlweni ya vona, rifu a ri nge he vi kona, hambi ku ri ku kolola, ni xirilo ni xitlhavi a swi nge he vi kona. Swilo swo sungula swi hundzile.” Kutani Yehovha, loyi a tshameke exiluvelweni a ku: “Waswivo, ndzi endla swilo hinkwaswo swi va leswintshwa.” A tlhela a ku: “Tsala, hikuva marito lawa ma tshembekile, i ya ntiyiso.” Loko hi chumayela van’wana mahungu lawa lamanene hi ku hiseka, hakunene hi vangamisa musa lowu nga faneriwiki wa Yehovha!


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Ezekiyele 3:1-27
3 A ya emahlweni a ku eka mina: “N’wana wa munhu, lexi u xi kumaka, dyana. Dyana buku leyi yi songiwaka,+ u famba u ya vulavula ni yindlu ya Israyele.”2 Hiloko ndzi pfula nomu, hakatsongo-tsongo a ndzi dyisa buku leyi yi songiwaka.+3 Kutani a ku eka mina: “N’wana wa munhu, u fanele u dyisa khwiri ra wena, leswaku u tata marhumbu ya wena hi buku leyi yi songiwaka leyi ndzi ku nyikaka yona.” Hiloko ndzi yi dya, enon’wini wa mina a yi nyanganya kukota vulombe.+4 A ya emahlweni a ku eka mina: “N’wana wa munhu, famba u ya nghena exikarhi ka yindlu+ ya Israyele, u fanele u va byela marito ya mina.5 Hikuva a wu rhumiwi eka vanhu lava nga riki na vutlharhi eririmini+ kumbe eka lava va nga ni ririmi ro tika+—endlwini ya Israyele,6 ku nga ri eka vanhu vo tala lava nga riki na vutlharhi kumbe va ririmi ro tika, lava marito ya vona u nga ma twisisiki.+ Loko a ndzi ku rhume eka vona, vona a va ta ku yingisa.+7 Kambe loko ku ri va yindlu ya Israyele, a va nge swi lavi ku ku yingisa, hikuva a va swi lavi ku ndzi yingisa;+ hikuva hinkwavo va yindlu ya Israyele va ome nhloko naswona va ni mbilu yo nonon’hwa.+8 Waswivo! Xikandza xa wena ndzi xi nonon’hwise ku fana ni swikandza+ swa vona ni mombo wa wena ndzi wu nonon’hwise ku fana ni mimombo ya vona.+9 Mombo wa wena ndzi wu endle wu fana ni dayimani, leyi nonon’hwaka ku tlula ribye ro tiya.+ U nga tshuki u va chava,+ naswona u nga chavisiwi hi swikandza swa vona,+ hikuva i yindlu leyi xandzukaka.”+10 A ya emahlweni a ku eka mina: “N’wana wa munhu, marito ya mina hinkwawo lawa ndzi nga ta ku byela wona, ma nghenise embilwini+ ya wena kutani u yingisa hi tindleve ta wena.11 Yana u ya nghena exikarhi ka vanhu lava nga evukhumbini,+ exikarhi ka vana va vanhu va ka n’wina, u ta va byela u ku, ‘Yehovha, Hosi leyi Lawulaka u te,’ ku nga khathariseki leswaku va yingisa kumbe va ma tshika.”+12 Kutani moya wu ndzi susumeta,+ endzhaku ka mina ndzi twa mpfumawulo wa rimoyana leri nga ni matimba lamakulu:+ “Ku vangama ka Yehovha a ku dzunisiwe endhawini leyi.”+13 Naswona a ku ri ni mpfumawulo wa timpapa ta swivumbiwa leswi hanyaka leti a ti khumbana,+ mpfumawulo wa mavhilwa wu ri ekusuhi swinene na tona,+ ni mpfumawulo wa rimoyana leri nga ni matimba lamakulu.14 Hiloko moya wu ndzi susumeta,+ wu ndzi teka, lerova ndzi famba hi xiviti hi vukarhi bya moya wa mina, naswona voko ra Yehovha a ri ri ni matimba ehenhla ka mina.+15 Kutani ndzi nghena exikarhi ka vanhu lava nga evukhumbini eTela-vhivhi, lava a va tshama+ hi le nambyeni wa Kebari,+ hiloko ndzi tshama laha a va tshama kona; ndzi tshama kona ku ringana masiku ya nkombo, ndzi chava exikarhi ka vona.+16 Eku heleni ka masiku ya nkombo rito ra Yehovha ri fika eka mina, ri ku:17 “N’wana wa munhu, ndzi ku endle murindzi endlwini ya Israyele,+ enon’wini wa mina u ta twa marito kutani u ta ndzi lemukisela vona.+18 Loko ndzi byela lowo homboloka ndzi ku, ‘U ta fa hakunene,’+ kutani wena u nga n’wi lemukisi, u nga vulavuli leswaku u lemukisa lowo homboloka endleleni yakwe yo homboloka leswaku u n’wi londzovota a hanya,+ leswi a hombolokeke, u ta fa exihoxweni xakwe,+ kambe ngati yakwe ndzi ta yi lava evokweni ra wena.+19 Kambe loko wena u n’wi lemukisile lowo homboloka+ kutani a nga tlheli eku hombolokeni ka yena ni le ndleleni yakwe yo homboloka, u ta fa+ hikwalaho ka xihoxo xa yena; kambe loko ku ri wena u ta va u kutsule moya-xiviri wa wena.+20 Loko lowo lulama a tshika ku lulama ka yena kutani a endla leswi nga lulamangiki,+ mina ndzi ta veka xikhunguvanyiso emahlweni ka yena,+ yena u ta fa hikuva wena a wu n’wi lemukisanga. U ta fa hikwalaho ka xidyoho xakwe,+ swiendlo swakwe swo lulama leswi a swi endleke a swi nge tsundzukiwi,+ kambe ngati ya yena ndzi ta yi lava evokweni ra wena.+21 Kambe, loko u n’wi lemukisile lowo lulama leswaku lowo lulama a nga tshuki a dyoha,+ kutani a nga dyohi, kunene u ta hambeta a hanya hikuva u lemukisiwile,+ kutani wena u ta va u kutsule moya-xiviri wa wena.”+22 Kutani voko ra Yehovha ri va ehenhla ka mina kwalaho, a ya emahlweni a ndzi byela a ku: “Suka u yima, u ya erivaleni ra le nkoveni,+ ndzi ta vulavula na wena kona.”23 Hiloko ndzi suka ndzi yima ndzi ya erivaleni ra le nkoveni, kutani waswivo, ku vangama ka Yehovha a ku ri kwalaho,+ ku fana ni ku vangama loku ndzi ku voneke enambyeni wa Kebari,+ kutani ndzi wa hi xikandza.+24 Hiloko moya wu nghena eka mina,+ wu ndzi yimisa hi milenge,+ yena a sungula ku ndzi byela a ku:“Tana, u pfaleriwa endzeni ka yindlu ya wena.25 Oho n’wana wa munhu, waswivo, kunene va ta veka tintambhu ehenhla ka wena, va ku boha ha tona leswaku u nga fambi exikarhi ka vona.+26 Kutani ririmi ra wena ndzi ta ri namarheta ehenhla ka nomu wa wena,+ kunene u ta va mbheveve,+ u nga ka u nga vi munhu loyi a va tshinyaka,+ hikuva i yindlu leyi xandzukaka.+27 Kutani loko ndzi vulavula na wena ndzi ta pfula nomu wa wena, u ta va byela u ku,+ ‘Leswi swi vuriwe hi Yehovha, Hosi leyi Lawulaka.’ Loyi a twaka a a twe,+ ni loyi a tshikaka a a tshike, hikuva i yindlu leyi xandzukaka.+


text:
VUHUNDZULUXERI BYA MISAVA LEYINTSHWA BYA MATSALWA YO KWETSIMA
Xana u nga tsakela ku hlaya xihloko lexi hi %%?
Genesa 6:1-22
6 Loko nhlayo ya vanhu yi sungula ku andza ehenhla ka vuandlalo bya misava naswona va velekeriwe vana va vanhwanyana,+2 kutani vana va Xikwembu+ xa ntiyiso va sungula ku vona+ leswaku vana va vanhwanyana va vanhu va sasekile; hiloko va ya teka vasati eka vona, ku nga hinkwavo lava va va hlawuleke.3 Endzhaku ka sweswo Yehovha a ku: “Moya+ wa mina a wu nge he tirhi hilaha ku nga heriki+ eka munhu hikuva na yena i nyama.+ Hikwalaho masiku yakwe ma ta va malembe+ ya 120.”4 Emasikwini wolawo a ku ri ni Manefilimi emisaveni, ni le ndzhaku ka sweswo, loko vana va Xikwembu xa ntiyiso va tivane ni vana va vanhu kutani va va tswalela vana, a ku ri khale va ri kona naswona va ri ni matimba, va ri vavanuna va ndhuma.5 Kutani Yehovha a vona leswaku vubihi bya munhu byi andzile emisaveni nileswaku mboyamelo+ hinkwawo wa miehleketo ya mbilu yakwe wu bihile nkarhi hinkwawo.+6 Yehovha a tisola+ leswi a endleke vanhu emisaveni, kutani a vaviseka embilwini+ yakwe.7 Hikokwalaho Yehovha a ku: “Ndzi ta herisa vanhu lava ndzi va tumbuluxeke+ ehenhla ka vuandlalo bya misava, ku sukela eka munhu ku ya eka swifuwo, ni ku ya eka swiharhi leswi famba-fambaka ni swivumbiwa leswi hahaka swa matilo,+ hikuva ndza tisola leswi ndzi endleke swilo leswi.”+8 Kambe Nowa a kuma tintswalo ematihlweni ya Yehovha.9 Lawa i matimu ya Nowa.Nowa a a ri munhu+ wo lulama. U tikombise a pfumala xihoxo exikarhi ka lava a a hanya swin’we na vona. Nowa a a famba ni Xikwembu+ xa ntiyiso.10 Hi ku famba ka nkarhi Nowa a va tata wa vana vanharhu, Xeme, Hamu na Yafeta.+11 Kutani misava yi onhaka emahlweni ka Xikwembu+ xa ntiyiso, misava yi tala madzolonga.+12 Hikwalaho Xikwembu xi languta misava, kutani waswivo, a yi onhakile,+ hikuva nyama hinkwayo a yi onhe ndlela ya yona emisaveni.+13 Endzhaku ka sweswo Xikwembu xi ku eka Nowa: “Makumu ya nyama hinkwayo ma fikile emahlweni ka mina,+ hikuva misava yi tale madzolonga hikwalaho ka vona; sweswi ndzi ta va lovisa swin’we ni misava.+14 Tiendlele ngalava hi ntsandza wa murhi wa nhlaka.+ U ta endla makamara endzeni ka ngalava, naswona u ta yi funengeta endzeni ni le handle hi xikontiri.+15 U ta yi endla hi ndlela leyi: ku leha ka ngalava ku ta va swisungunu+ swa 300, ku anama ka yona ku va swisungunu swa 50 ni ku tlakuka ka yona ku va swisungunu swa 30.16 U ta endlela ngalava tsohari [lwangu; kumbe fasitere] naswona u ta yi endla yi ringana xisungunu xin’we ku ya ehenhla, nyangwa ya ngalava u ta yi endla etlhelo+ ka yona; u ta yi endla yi va ni xithezi xa le hansi ni xithezi xa vumbirhi ni xithezi xa vunharhu.17 “Loko ku ri mina, ndzi tisa ndhambi+ ya mati ehenhla ka misava leswaku yi lovisa nyama hinkwayo ehansi ka matilo, leyi nga ni matimba ya vutomi+ eka yona. Hinkwaswo leswi nga emisaveni swi ta lova.+18 Ndzi simeka ntwanano wa mina na wena; u ta nghena engalaveni, wena ni vana va wena ni nsati wa wena ni vasati va vana va wena lava nga na wena.+19 Kutani eka xivumbiwa xin’wana ni xin’wana lexi hanyaka xa muxaka wun’wana ni wun’wana wa nyama,+ u ta tisa swimbirhi engalaveni leswaku u swi londzovota swi hanya na wena.+ Swi ta va xa xinuna ni xa xisati.20 Swivumbiwa leswi hahaka hi ku ya hi mixaka ya swona ni swifuwo hi ku ya hi mixaka ya swona, eka swiharhi hinkwaswo leswi famba-fambaka swa misava hi ku ya hi mixaka+ ya swona, ku ta nghena swimbirhi swa swona na wena, leswaku u swi londzovota swi hanya.+21 Loko ku ri wena, teka mixaka hinkwayo ya swakudya leswi dyiwaka;+ u swi hlengeleta swi va swakudya swa wena ni swa swona.”+22 Kutani Nowa a endla hinkwaswo hilaha Xikwembu xi n’wi leriseke hakona. U endle tano.+


text:
NHLOKOMHAKA YA XIFUNENGETO
Vantshwa Va Nga Wu Hlula Njhani Ntshikilelo Wa Mianakanyo?
ANNA * u ri: “Loko ndzi ri ni ntshikilelo wa mianakanyo a ndzi naveli ku endla nchumu, hambi ku ri ku endla swilo leswi ndzi swi rhandzaka. Ndzo lava ku etlela ntsena. Hakanyingi ndzi vona onge vanhu a va ndzi rhandzi, a ndzi pfuni nchumu naswona ndzi ndzhwalo eka van’wana.”
Julia u ri: “A ndzi ehleketa ku tidlaya. Kambe entiyisweni a ndzi nga swi lavi ku fa. A ndzo lava ku titwa ndzi phyuphyile emianakanyweni. Ndzi munhu loyi a khathalaka hi vanhu, kambe loko ndzi tshikilelekile a ndzi na mhaka na munhu.”
Anna na Julia a va ri exikarhi ka malembe ya 13 na 15 loko va sungula ku karhatiwa hi ntshikilelo wa mianakanyo. Hambileswi vantshwa van’wana va nga ha titwaka va tshikilelekile swa xinkarhana, kambe Anna na Julia a va titwa va tshikilelekile ku ringana mavhiki yo hlayanyana kumbe tin’hweti. Anna u ri: “Swi fana ni loko u pfalelekile u nga tivi leswaku u ta endla yini. U twa onge u lava ku hlangana nhloko.”
Xiyimo lexi Anna na Julia va langutaneke na xona xi tolovelekile. Nhlayo ya vana lava kumiwaka va ri ni ntshikilelo wa mianakanyo yi ya yi andza swinene naswona Vandla ra Rihanyo ra Misava Hinkwayo ri vula leswaku “sweswo hi swona leswi endlaka leswaku vana lava nga ni malembe ya khume ku ya eka 19, va khomiwa hi mavabyi va tlhela va lamala.”
Swikombiso swa ntshikilelo wa mianakanyo swi nga sungula ku vonaka loko munhu se a ri muntshwa naswona swi nga ha katsa ku va munhu a nga etleli kahle, ku cinca madyelo ni ku cincacinca ka ntiko wa miri. Swin’wana swi nga ha katsa ku va munhu a titwa a nga pfuni nchumu, a nga ri na ntshembo ni ku tshama a nga tsakanga. Kasi swin’wanyana swi katsa ku va munhu a lava ku tshama a ri yexe, ku tshamela ku rivala swilo, ku ehleketa hi ku tidlaya ni swikombiso swin’wana leswi nga hlamuselekiki. Loko madokodela ya mianakanyo ma ehleketelela leswaku munhu a nga va a ri ni ntshikilelo wa mianakanyo, hakanyingi ma n’wi kambela ku vona loko a ri ni swikombiso swo hlayanyana leswi kavanyetaka vutomi byakwe bya siku ni siku.
LESWI NGA HA VANGELAKA VANTSHWA NTSHIKILELO WA MIANAKANYO
Vandla ra Rihanyo ra Misava Hinkwayo ri vula leswaku, “ntshikilelo wa mianakanyo wu vangiwa hi swilo swo tala. Wu nga ha vangiwa hi ndlela leyi munhu a khomiwaka ha yona, hi ku vilela ngopfu kumbe xitekela.” Leswi swi nga ha katsa ni swilo leswi landzelaka.
Leswi endlekaka emirini. Hilaha swi veke ha kona eka Julia, hakanyingi munhu a nga ha va ni ntshikilelo wa mianakanyo hikwalaho ka xitekela, sweswo swi nga ha khumba ni ndlela leyi byongo byakwe byi tirhaka ha yona. Vuvabyi bya mbilu, ku cincacinca ka tihomoni ni ku tirhisa swidzidziharisi, sweswo hinkwaswo swi nga ha nyanyisa xiyimo. *
Ku vilela. Hambileswi ku vilelanyana swi nga riki na khombo, kambe loko vantshwa va tshamela ku vilela swi nga hoxa rihanyo ra vona ekhombyeni, lerova va kala va khomiwa hi ntshikilelo wa mianakanyo. Ku ta fikela sweswi, a swi tiveki kahle leswaku ntshikilelo wa mianakanyo wu vangiwa hi yini, kambe wu nga ha vangiwa hi swilo swo hlayanyana swo tanihi leswi boxiweke eku sunguleni.
Ku vilela loku nga ha vangelaka vantshwa ntshikilelo wa mianakanyo ku katsa ku va vatswari va dlaya vukati, ku feriwa, ku xanisiwa hi timhaka ta masangu kumbe ku biwa, ku humeleriwa hi mhangu, mavabyi kumbe loko n’wana a nga pasi exikolweni, ngopfungopfu loko n’wana a vona onge sweswo swi endla leswaku a nga tsakeriwi. Xin’wana lexi nga wu vangaka i ku va vatswari va langutela swilo leswi n’wana a nga ta ka a nga swi koti ku swi fikelela, swo tanihi ku pasela ehenhla exikolweni. Wu nga ha tlhela wu vangiwa hi ku xanisiwa hi tintangha, ku nga tiyiseki hi vumundzuku, ku titwa a nga rhandziwi hi mutswari loyi a tshikilelekeke ni ku titwa a nga ri na muwundli. Loko vantshwa va ri ni ntshikilelo wa mianakanyo, i yini leswi nga va pfunaka leswaku va kota ku langutana na wona?
KHATHALELA MIANAKANYO NI MIRI WA WENA
Hi ku tirhisa mirhi ni ku burisana ni muvabyi, madokodela ya mianakanyo ma nga swi kota ku lawula ntshikilelo lowu. * Yesu Kreste u te: “Lava tiyeke a va lavi n’anga, kambe yi laviwa hi lava vabyaka.” (Marka 2:17) Vuvabyi byi nga hlasela xirho xin’wana ni xin’wana xa miri wa hina, ku katsa ni byongo! Munhu loyi a nga ni ntshikilelo wa mianakanyo a nga ha pfuneka loko a cinca mahanyelo yakwe.
Loko u ri ni ntshikilelo wa mianakanyo, khathalela rihanyo ra wena. Hi xikombiso, dyana swakudya leswi nga ni rihanyo, etlela nkarhi lowu eneleke, u tlhela u endla vutiolori nkarhi ni nkarhi. Ku endla vutiolori swi hunguta ntshikilelo, swi endla leswaku u va ni matimba naswona u kota ku etlela kahle. Loko swi koteka, ringeta ku kumisisa swilo leswi ku vangelaka ntshikilelo kutani u lava ndlela yo swi papalata. Tiphofule eka munhu loyi u n’wi tshembaka. Loko maxaka ni vanghana va wena va ku seketela, swi ta endla leswaku u kota ku langutana ni ntshikilelo wa mianakanyo hi ndlela leyi humelelaka. Swi tsale ehansi swilo leswi u swi ehleketaka ni ndlela leyi u titwaka ha yona, sweswo hi swona leswi pfuneke Julia loyi a boxiweke eka xihloko lexi. Xa nkoka swinene, tiyisa vuxaka bya wena ni Xikwembu. Sweswo swi ta ku pfuna leswaku u va ni langutelo lerinene hi vutomi. Yesu Kreste u te: “Va tsaka lava khathalaka hi xilaveko xa vona xa moya.”—Matewu 5:3.
Anna na Julia va pfumelelana ni marito ya Yesu. Anna u ri: “Ku dyondzisa van’wana Bibele swi endla leswaku ndzi rivala hi swiphiqo swa mina ivi ndzi tikarhatela ku pfuna van’wana. Hambileswi ku endla tano swi nga oloviki kambe swi ndzi endla ndzi tsaka swinene.” Ku hlaya Bibele ni ku khongela i swin’wana leswi pfuneke Julia. U ri: “Ku khongela eka Xikwembu, swi endla leswaku ndzi titwa ndzi phyuphyile. Loko ndzi hlaya Bibele ndza swi xiya leswaku ndzi wa risima eka Xikwembu naswona xa khathala hi mina. Bibele yi tlhela yi endla leswaku ndzi va ni ntshembo hi vumundzuku.”
Leswi Yehovha Xikwembu a nga Muvumbi wa hina, u yi tiva kahle ndlela leyi hi kurisiweke ha yona, swiphiqo swa hina, ndlela leyi hi vumbekeke ha yona, langutelo ra hina ni ndlela leyi hi titwaka ha yona. Hikokwalaho, wa yi tiva ndlela yo hi chavelela, a nga ha endla tona hi ku tirhisa vanhu lava swi twisisaka kahle swiphiqo swa hina. Ku engetela kwalaho, nkarhi wa ta lowu Xikwembu xi nga ta herisa mavabyi hinkwawo. Esaya 33:24 yi ri: “Ku hava munhu la tshamaka kona la nga ta ku: ‘Ndza vabya.’”
Bibele yi hi tshembisa leswaku Xikwembu “xi ta sula mihloti hinkwayo ematihlweni ya [hina], rifu a ri nge he vi kona, hambi ku ri ku kolola, ni xirilo ni xitlhavi a swi nge he vi kona.” (Nhlavutelo 21:4) Sweswo swa chavelela hakunene! Loko u lava ku twa leswi engetelekeke hi xikongomelo xa Xikwembu hi vanhu ni misava, hi kombela u nghena eka jw.org/ts. Kwalaho u ta kota ku hlaya Bibele ni tinhlokomhaka to hambanahambana ku katsa ni leyi vulavulaka hi ntshikilelo wa mianakanyo.
^ ndzim. 3 Mavito ma cinciwile.
^ ndzim. 10 Vuvabyi byo tala, mirhi ya xibedlhele ni swidzidziharisi swi nga khumba ndlela leyi munhu a titwaka ha yona, hi yona mhaka leyi swi nga swa nkoka leswaku munhu a kamberiwa kahle hi madokodela leswaku ku ta kumiwa leswaku u khomiwe hi yini.
^ ndzim. 14 Xalamuka! a yi seketeli muxaka wo karhi wa vutshunguri.
DYONDZA SWO TALA
Xana Bibele Yi Nga Ndzi Pfuna Loko Ndzi Tshikilelekile?
Ku ni swilo swinharhu leswi Xikwembu xi nyikelaka ha swona ku pfuna ku langutana ni ku tshikileleka.